text:
TÜRKMENISTANYŇ
K A N U N Y
Daşary ykdysady gatnaşyklarynda puly
kadalaşdyrmak we pula gözegçilik etmek hakynda
(Türkmenistanyň Mejlisiniň Maglumatlary 2011 ý., № 4, 74-nji madda)
(Türkmenistanyň 29.08.2013 ý. № 429-IV Kanuny we Türkmenistanyň 27.03.2015 ý. № 211-V Kanuny
esasynda girizilen üýtgetmeler bilen)
Şu Kanun daşary ykdysady gatnaşyklarynda puly kadalaşdyrmagyň we pula gözegçilik etmegiň hukuk esaslaryny we ýörelgelerini belleýär, IITürkmenistanda döwletiň ýeke-täk pul syýasatyny amala aşyrmaga, Türkmenistanda milli puluň pugtalygyny we pul bazarynyň durnuklylygyny üpjün etmäge gönükdirilendir, puly kadalaşdyryş edaralarynyň ygtyýarlylygyny, dahyllylaryň we dahylsyzlaryň, pula gözegçilik edýän edaralaryň we agentleriň hukuklaryny we borçlaryny kesgitleýär .
I BÖLÜM. UMUMY DÜZGÜNLER
1-nji madda._Şu Kanunda ulanylýan esasy düşünjeler
Şu Kanunda aşakdaky esasy düşünjeler ulanylýar:
1) pul:
a) döwletde (döwletler toparynda) kanuny töleg serişdesi hökmünde kabul edilen we dolanyşykda duran banknotlar, gazna biletleri we şaýy pul görnüşindäki, şol sanda gymmat bahaly metallardan ýasalan pul belgileri (dolanyşykdan aýrylan ýa-da aýrylýan, emma dolanyşykda duran pul belgilerine çalşylmaga degişlilerini hem goşmak bilen);
b) döwletde (döwletler toparynda) kabul edilen pul birliklerindäki, şeýle hem halkara pul ýa-da hasaplaşyk birliklerindäki bank hasaplarynda (goýumlarynda) duran serişdeler;
2) milli pul - hasaplaşyklarda we töleglerde ulanylmagy üçin Türkmenistanyň Merkezi banky tarapyndan dolanyşyga göýberilýän Türkmenistanyň puly;
3) daşary ýurt puly - daşary ýurt döwletiniň puly, şeýle hem halkara pul ýa-da hasaplaşyk birlikleri;
4) puluň hümmeti - bir döwletiň (döwletler toparynyň) pul birliginiň başga döwletiň (döwletler toparynyň) pul birliklerinde aňladylýan bahasy, şol sanda:
a) Türkmenistanyň Merkezi banky tarapyndan bellenilýän puluň resmi hümmeti;
b) islegiň we teklibiň esasynda pul bazarynyň gatnaşyjylary tarapyndan bellenilýän puluň bazar hümmeti;
5) ätiýaçlyk pul - Türkmenistanyň daşary söwda işinde ulanýan erkin ýörgünli pulunyň (halkara amallarynda çäklendirilmesiz çalşylýan) esasy görnüşi (esasy görnüşleri);
6) pul gymmatlyklary:
a) milli pul, özleri bilen dahyllylaryň we dahylsyzlaryň arasyndaky, şeýle hem dahylsyzlaryň arasyndaky amallar ýerine ýetirilen ýagdaýynda bellenilen gymmaty milli pulda aňladylan gymmat bahaly kagyzlar we töleg resminamalary;
b) daşary ýurt puly;
ç) daşary ýurt pulundaky gymmat bahaly kagyzlar (paýnamalar, obligasiýalar we beýlekiler), şeýle hem töleg resminamalary (çekler, wekseller, güwälendiriş hasaplar we beýlekiler);
7) pul hasaby - pul gymmatlyklaryny hasaba almak we saklamak hem-de pul amallaryny amala aşyrmak üçin niýetlenilen, ygtyýarly karz edarasynda fiziki şahsa (şol sanda ýuridik şahsy döretmezden telekeçä-fiziki şahsa) ýa-da ýuridik şahsa (şahamçasyna, wekilhanasyna) açylýan hasap (goýum);
8) pul amallary:
a) eýeçilik hukugynyň we beýleki hukuklaryň pul gymmatlyklaryna geçmegi bilen baglanyşykly amallar, şeýle hem pul gymmatlyklarynyň töleg serişdesi hökmünde ulanylmagy;
b) pul gymmatlyklarynyň Türkmenistanyň gümrük çägine getirilmegi we Türkmenistanyň gümrük çäginden alnyp gidilmegi;
ç) pul gymmatlyklarynyň şol bir şahsyň Türkmenistanyň çäginden daşarda açylan hasabyndan (goýumyndan) Türkmenistanyň çäginde açylan hasabyna (goýumyna) we Türkmenistanyň çäginde açylan hasabyndan (goýumyndan) Türkmenistanyň çäginden daşarda açylan hasabyna (goýumyna) geçirilmegi;
9) dahyllylar:
a) Türkmenistanyň çäginde hemişelik ýaşaýan ýa-da Türkmenistanyň çäginden daşarda wagtlaýyn bolýan Türkmenistanyň raýatlary-fiziki şahslar (şol sanda ýuridik şahsy döretmezden telekeçiler-fiziki şahslar), muňa daşary ýurt döwletinde ýaşamaga hukuk berýän, şol döwletiň kanunçylygyna laýyklykda berlen resminamasy bolan Türkmenistanyň raýatlary degişli däldir;
b) Türkmenistanyň çäginde ýaşamaga hukuk berýän, Türkmenistanyň kanunçylygyna laýyklykda berlen resminamasy bolan daşary ýurt raýatlary we raýatlygy bolmadyk adamlar-fiziki şahslar (şol sanda ýuridik şahsy döretmezden telekeçiler-fiziki şahslar);
ç) Türkmenistanyň kanunçylygyna laýyklykda döredilen, Türkmenistanyň çäginde we onuň çäginden daşarda ýerleşýän ýuridik şahslar (olaryň şahamçalary, wekilhanalary);
d) Türkmenistanyň diplomatik wekilhanalary, konsullyk edaralary we Türkmenistanyň çäginden daşarda ýerleşýän Türkmenistanyň başga resmi wekilhanalary, şeýle hem Türkmenistanyň döwletara, hökümetara, halkara guramalarynyň ýanyndaky hemişelik wekilhanalary;
10) dahylsyzlar:
a) şu bölegiň 9-njy bendiniň "a" we "b" kiçi bentlerine laýyklykda dahyllylar bolup durmaýan fiziki şahslar;
b) daşary ýurt döwletleriniň kanunçylygyna laýyklykda döredilen, Türkmenistanyň çäginden daşarda ýerleşýän ýuridik şahslar;
ç) daşary ýurt döwletleriniň kanunçylygyna laýyklykda döredilen, Türkmenistanyň çäginden daşarda ýerleşýän ýuridik şahslar bolup durmaýan guramalar;
d) Türkmenistanyň çäginde ýerleşýän, şu bendiň "b" we "ç" kiçi bentlerinde görkezilen dahylsyzlaryň şahamçalary, wekilhanalary we beýleki aýrybaşgalanan birlikleri;
e) daşary ýurt döwletleriniň Türkmenistanda akkreditirlenen diplomatik wekilhanalary, konsullyk edaralary we şol döwletleriň döwletara, hökümetara, halkara guramalarynyň ýanyndaky hemişelik wekilhanalary;
ä) daşary ýurt döwletleri, olaryň dolandyryş-çäk birlikleri;
f) döwletara, hökümetara, halkara guramalary, olaryň Türkmenistandaky şahamçalary we hemişelik wekilhanalary;
g) şu bölegiň 9-njy bendinde görkezilmedik başga şahslar;
11) ygtyýarly bank däl karz edaralary - Türkmenistanyň kanunçylygyna laýyklykda Türkmenistanyň Merkezi bankynyň ygtyýarnamasy esasynda pul gymmatlyklary bilen bank amallarynyň aýry-aýry görnüşlerini amala aşyrmaga hukugy bolan bank däl karz edaralary;
12) ygtyýarly karz edaralary:
a) Türkmenistanyň kanunçylygyna laýyklykda döredilen we Türkmenistanyň Merkezi bankynyň ygtyýarnamasy esasynda pul gymmatlyklary bilen bank amallarynyň islendik ýa-da aýry-aýry görnüşlerini amala aşyrmaga hukugy bolan banklar we dahyllylar-bank däl karz edaralary;
b) daşary ýurt döwletleriniň kanunçylygyna laýyklykda döredilen, pul gymmatlyklary bilen bank amallarynyň islendik ýa-da aýry-aýry görnüşlerini amala aşyrmaga hukugy bolan, Türkmenistanyň Merkezi bankynyň ygtyýarnamasyna laýyklykda Türkmenistanyň çäginde bellige alnan we hereket edýän banklaryň we başga maliýe institutlarynyň-dahylsyzlaryň şahamçalary;
13) daşary ýurt karz edaralary:
a) Türkmenistanyň çäginden daşarda döredilen we olaryň bellige alnan döwletleriniň kanunçylygy boýunça bank amallaryny ýerine ýetirmäge hukugy bolan banklar, şeýle hem başga maliýe institutlary;
b) daşary ýurt döwletleriniň kanunçylygyna laýyklykda Türkmenistanyň çäginden daşarda bellige alnan we hereket edýän, bank amallarynyň islendik ýa-da aýry-aýry görnüşlerini ýerine ýetirmäge hukugy bolan, Türkmenistanyň ygtyýarly karz edaralarynyň şahamçalary, wekilhanalary;
14) ygtyýarly banklar - Türkmenistanyň Merkezi bankynyň ygtyýarnamasy esasynda pul gymmatlyklary bilen bank amallaryny we geleşikleri amala aşyrmaga hukugy bolan banklar;
15) pul biržasy - işiniň esasy görnüşi Türkmenistanyň kanunçylygynda bellenilýän tertipde we şertlerde daşary ýurt puly bilen birža söwdalaryny guramak bolup durýan, Türkmenistanyň kanunçylygyna laýyklykda döredilen ýuridik şahs ýa-da onuň aýrybaşgalanan birligi;
16) alyş-çalyş amallary - bir puluň başga bir pula çalşylmagy, ýagny daşary ýurt pulunyň milli pula (konwertirlenmegi) we özleri babatda alyş-çalşyň deňeçerligi bahalandyrmagyň ýa-da puluň hümmetiniň üsti bilen bellenilýän başga daşary ýurt pullaryna (konwersiýa) satyn alynmagy we satylmagy;
17) alyş-çalyş nokady - daşary ýurt nagt puly bilen alyş-çalyş amallaryny geçirmek üçin ýörite enjamlaşdyrylan ýer;
18) ygtyýarly dellal - özüne berlen ygtyýarnama laýyklykda öz adyndan müşderiniň tabşyrygy boýunça we onuň hasabyna puly satyn almagyň-satmagyň söwda geleşiklerine gatnaşýan karz edarasy;
19) ygtyýarly diler - özüne berlen ygtyýarnama laýyklykda öz adyndan we öz hasabyna puly satyn almagyň-satmagyň söwda geleşiklerine gatnaşýan karz edarasy;
20) pul ýagdaýy - dileriň belli bir pul boýunça talaplarynyň we borçlarynyň deňliginde - ýapyk, olaryň deň gelmezliginde bolsa - açyk hasaplanylýan, balansdan daşary amallaryny goşmak bilen, daşary ýurt pulundaky talaplarynyň (satyn alnan we (ýa-da) gazanylan puluň möçberi) we borçlarynyň (satylan we (ýa-da) harç edilen puluň jemi) gatnaşygy:
a) açyk gysga pul ýagdaýy - satylan we (ýa-da) harç edilen pul boýunça passiwleriň we borçlaryň aktiwlerden we oňa bolan talaplardan ýokarlanmagy (şol pul boýunça ýetmezçiligiň emele gelmegi);
b) açyk uzyn pul ýagdaýy - satyn alnan we (ýa-da) gazanylan pul boýunça aktiwleriň we talaplaryň passiwlerden we borçlardan ýokarlanmagy (puluň gelýän akymynyň onuň gidýän akymyndan ýokarlanmagy, puluň satyn alnyşynyň we (ýa-da) gazanylyşynyň onuň satylyşyndan we (ýa-da) harç edilişinden ýokarlanmagy);
21) pul ýagdaýynyň çägi - ygtyýarly dilerleriň bank gününiň ahyryna çäkli açyk gysga ýa-da uzyn pul ýagdaýynyň kadalaşdyryjysy;
22) söwda karzlary - harytlary (işleri, hyzmatlary) iberijiler (satyjylar) bilen alyjylaryň (satyn alyjylaryň) arasynda gönüden-göni amala aşyrylanda, alyşyk şertnamasy boýunça özara ibermeler mahalynda eksport boýunça tölegiň yza süýşürilmegi, import boýunça deslapky töleg (hakujy töleg) ýa-da eksportyň importdan öňe düşmegi (ýokarlanmagy);
23) göni maýa goýumlary:
a) döredilen ýa-da täzeden döredilýän ýuridik şahsyň esaslyk maýasyndaky paýnamalarynyň (paýyň, goýumyň) azyndan on göterimine maýa goýujynyň eýelik etmegi, edinmegi;
b) ýuridik şahsyň döredilýän şahamçasynyň esasy gaznalaryna maýanyň goýulmagy;
24) Türkmenistanyň halkara ätiýaçlyklary:
a) affinirlenen guýma altyn, banknotlar ýa-da şaýy görnüşindäki daşary ýurt puly, şeýle hem Türkmenistanyň çäginden daşardaky bank hasaplaryndaky (goýumlaryndaky) daşary ýurt pulunyň galyndylary;
b) Halkara pul gaznasyndan onuň ätiýaçlyklarynyň bölegini satyn almaga hukuk, Halkara pul gaznasynyň maliýe karzyny almaga ýörite hukuklar;
ç) daşary ýurt pullarynda tölenilýän, daşary ýurt döwletleri ýa-da daşary ýurt döwletleriniň merkezi banklary, ýa-da halkara maliýe guramalary tarapyndan goýberilen ýa-da kepillendirilen bergidarlyk borçnamalary;
d) Türkmenistanyň Ministrler Kabineti bilen ylalaşmak arkaly Türkmenistanyň Merkezi bankynyň Müdiriýeti tarapyndan kesgitlenilýän başga aktiwler;
25) erkin aýlanýan puluň çägi - Türkmenistanyň Merkezi banky tarapyndan ätiýaçlyk pulda (ýa-da oňa barabar derejede milli ýa-da daşary ýurt pulunda) bellenýän ululyk, onuň çäklerinde dahyllylaryň we dahylsyzlaryň şu Kanunda bellenilen birwagtlaýyn pul amallaryny çäklendiriji çäreler ulanylmazdan amala aşyrylýar;
26) bank güni - bankda müşderileri kabul etmek we olara hyzmat etmek, bank amallaryny ýerine ýetirmek üçin bölünip berilýän döwür;
27) puluň kadalaşdyrylmagy - puly kadalaşdyrýan edaralaryň pul gymmatlyklarynyň dolanyşygynyň tertibini, şol sanda olara eýelik etmegiň, peýdalanmagyň we ygtyýarlyk etmegiň kadalaryny bellemek boýunça işi;
28) pula gözegçilik etmek - pula gözegçilik edýän edaralaryň we agentleriň dahyllylar we dahylsyzlar tarapyndan Türkmenistanyň puly kadalaşdyrmak we pula gözegçilik etmek babatdaky kanunçylygynyň (mundan beýläk - Türkmenistanyň pul kanunçylygy) talaplarynyň berjaý edilmegine gönükdirilen işi;
29) pul şertnamasy - esasynda we (ýa-da) ýerine ýetirilmegi üçin hasaplar (goýumlar) açylýan, pul amallary amala aşyrylýan şertnama, ylalaşyk, kontrakt, esaslandyryş şertnamasy, şol sanda olara girizilen üýtgetmeler we goşmaçalar, şeýle hem beýleki resminamalar;
30) eksport - dahylsyza dahylly tarapyndan harytlar (işler, hyzmatlar) ýerlenende, gümrük çäginden serhediň daşyna harytlaryň (işleriň, hyzmatlaryň), intellektual işiň netijeleriniň, şol sanda olara bolan aýratyn hukuklaryň yzyna getirilmäge borçlanman alnyp gidilmegi. Eksportyň amal edilendigi harydyň Türkmenistanyň gümrük serhedini geçen, hyzmatlaryň we intellektual işiň netijelerine hukuklaryň berlen pursadynda bellenilýär;
31) import - dahylla dahylsyz tarapyndan harytlar (işler, hyzmatlar) ýerlenende gümrük çägine serhediň daşyndan harytlaryň (işleriň, hyzmatlaryň), intellektual işiň netijeleriniň, şol sanda olara bolan aýratyn hukuklaryň yzyna alnyp gidilmäge borçlanman getirilmegi. Importyň amal edilendigi harydyň Türkmenistanyň gümrük serhedini geçen, hyzmatlaryň we intellektual işiň netijelerine hukuklaryň berlen pursadynda bellenilýär.
2-nji madda._Türkmenistanyň pul kanunçylygy
1. Türkmenistanyň pul kanunçylygy Türkmenistanyň Konstitusiýasyna esaslanýar we şu Kanundan hem-de Türkmenistanyň puly kadalaşdyrmak we pula gözegçilik etmek meselelerini düzgünleşdirýän beýleki kadalaşdyryjy hukuk namalaryndan ybaratdyr.
2. Eger Türkmenistanyň halkara şertnamasynda şu Kanundakydan başga kadalar bellenilen bolsa, onda halkara şertnamasynyň kadalary ulanylýar.
3-nji madda. Şu Kanunyň hereket ediş çygry
1. Şu Kanunyň hereketi Türkmenistanyň çäginde pul amallaryny ýerine ýetirýän dahyllylara we dahylsyzlara, şeýle hem Türkmenistanyň çäginden daşarda pul amallaryny ýerine ýetirýän dahyllylara degişlidir.
2. Şu Kanunyň düzgünleri pul amallaryny geçirmegiň Türkmenistanyň salgyt kanunçylygynda, "Uglewodorod serişdeleri hakynda" Türkmenistanyň Kanunynda we Türkmenistanyň beýleki kadalaşdyryjy hukuk namalarynda bellenilen aýratynlyklaryň hasaba alynmagy bilen ulanylýar.
3. Şu Kanun özüniň güýje gireninden soň ýüze çykýan gatnaşyklar babatda ulanylýar, şu Kanunda gös-göni göz öňünde tutulan halatlar muňa degişli däldir.
4-nji madda. Puly kadalaşdyrmak we pula gözegçilik etmek babatda döwlet syýasatynyň ýörelgeleri
Şu aşakdakylar puly kadalaşdyrmak we pula gözegçilik etmek babatda döwlet syýasatynyň ýörelgeleri bolup durýar:
1) puly kadalaşdyrmak babatda döwlet syýasaty amala aşyrylanda bazar mehanizmleriniň ulanylmagy;
2) pul amallary ýerine ýetirilende dahyllylaryň we dahylsyzlaryň hukuklaryny we ykdysady bähbitlerini goramak;
3) puly kadalaşdyrmagyň we pula gözegçilik etmegiň ulgamynyň bitewiligi;
4) pula gözegçilik edýän edaralaryň dahyllylaryň we dahylsyzlaryň pul amallaryna esassyz goşulmaklaryna ýol berilmezligi.
II BÖLÜM. PULY KADALAŞDYRMAK
1-nji bap. Puly kadalaşdyryjy edaralar. Puly kadalaşdyrmagyň esasy usullary we tärleri
5-nji madda. Puly kadalaşdyryjy edaralar
1. Türkmenistanyň Ministrler Kabineti we Türkmenistanyň Merkezi banky Türkmenistanda puly kadalaşdyryjy edaralar bolup durýarlar.
2. Türkmenistanyň Ministrler Kabineti:
1) puluň kadalaşdyrylmagy babatda döwlet syýasatyny kesgitleýär;
2) puluň kadalaşdyrylmagy babatda Türkmenistanyň kadalaşdyryjy hukuk namalaryny çykarýar;
3) puluň kadalaşdyrylmagy babatda başga wezipeleri amala aşyrýar.
3. Türkmenistanyň Merkezi banky:
a) pul gymmatlyklary bilen bank amallaryny we geleşiklerini geçirmäge ygtyýarly karz edaralarynyň bank işiniň ygtyýarlylandyrylmagyny amala aşyrýar;
b) Türkmenistanyň çäginde pul gymmatlyklarynyň dolanyşygynyň, şol sanda dahyllylar we dahylsyzlar tarapyndan pul amallaryny geçirmegiň tertibini kesgitleýär;
ç) öz ygtyýarlylygynyň çäklerinde puly kadalaşdyrmak babatda dahyllylaryň we dahylsyzlaryň ýerine ýetirmegi üçin hökmany bolan, Türkmenistanyň kadalaşdyryjy hukuk namalaryny kabul edýär;
d) milli pula gatnaşykda daşary ýurt pullarynyň resmi hümmetlerini belleýär;
e) pul amallary boýunça hasaba almagyň we hasabatlylygyň görnüşlerini, olaryň dahyllylar we dahylsyzlar tarapyndan ýerine ýetirilmegi hökmany bolan tertibini we möhletlerini belleýär;
ä) Türkmenistanyň töleg balansyny düzmek maksady bilen, dahyllylar we dahylsyzlar tarapyndan geçirilýän pul amallary boýunça maglumatlaryň berliş tertibini belleýär;
f) puly kadalaşdyrmak babatda başga wezipeleri amala aşyrýar.
4. Eger puly kadalaşdyryjy edaralar tarapyndan Türkmenistanyň pul kanunçylygyna laýyklykda pul amallaryny geçirmegiň tertibi we hasaplary (goýumlary) ulanmagyň tertibi bellenilmedik bolsa, dahyllylar we dahylsyzlar pul amallaryny geçirmegi, hasaplary (goýumlary) açmagy hem-de hasaplar (goýumlar) boýunça amallary çäklendirilmezden amala aşyrmaga haklydyrlar.
5. Türkmenistanyň Ministrler Kabineti we Türkmenistanyň Merkezi banky şu Kanun arkaly kadalaşdyrylýan pul amallarynyň ähli görnüşlerini çäklendirilmezden amala aşyrýarlar.
6-njy madda. Puly kadalaşdyrmagyň esasy usullary we tärleri
1. Şu aşakdakylar puly kadalaşdyrmagyň esasy usullary bolup durýarlar:
1) pul gymmatlyklary bilen geçirilýän bank amallarynyň ygtyýarlylandyrylmagy;
2) pul amallarynyň, hasaplaryň (goýumlaryň) bellige alynmagy;
3) pul amallary, hasaplar (goýumlar) hakynda ýazmaça habarly etmek.
Aýry-aýry ýagdaýlarda pul amallarynyň bellige alynmagy we (ýa-da) pul amallarynyň ýazmaça habarly etmek bilen geçirilmegi geleşigiň pasporty bilen çalşyrylyp bilner.
2. Pul amalynyň bir görnüşi üçin puly kadalaşdyrmagyň dürli usullarynyň ulanylmagyna ýol berilmeýär.
3. Türkmenistanyň çäginde nagt pula bölek-satuw söwdasyny we hyzmat etmek dahyllylar we dahylsyzlar tarapyndan diňe milli pulda amala aşyrylýar, Türkmenistanyň pul kanunçylygynda, “Uglewodorod serişdeleri hakynda” Türkmenistanyň Kanunynda, Türkmenistanyň Prezidentiniň namalarynda göz öňünde tutulan halatlar muňa degişli däldir.
4. Dahyllylara we dahylsyzlara paçsyz söwda gümrük düzgününde işleýän dükanlarda, şeýle hem halkara gatnawlaryny amala aşyrýan deňiz, içerki suw, howa, demir ýol we awtomobil ulaglarynda daşary ýurt nagt pulunda bölek-satuw söwdalarynyň we hyzmatlaryň edilmegi üçin puly kadalaşdyryjy edaralaryň rugsatnamalaryny almak talap edilmeýär.
5. Eger Türkmenistanyň kanunçylygynda başgaça göz öňünde tutulmadyk bolsa, puly kadalaşdyryjy edaralar tarapyndan dahyllylaryň we dahylsyzlaryň pul amallaryny geçirmek üçin şahsy häsiýetli rugsatnamalary almak baradaky talaplaryň bellenilmegine ýol berilmeýär.
6. Şu aşakdakylar puly kadalaşdyrmagyň esasy tärleri bolup durýarlar:
1) dahyllylaryň milli we daşary ýurt puluny öz ýurduna gaýtarmagy (repatriasiýasy);
2) dahyllylaryň pul düşewündiniň bir bölegini hökmany satmagy;
3) dahyllylaryň Türkmenistanyň pul ätiýaçlyk goruna geçirimleri.
(2014-nji ýylyň 1-nji martyndaky Kanunyň redaksiýasynda – Türkmenistanyň Mejlisiniň maglumatlary, 2014-nji ýyl, № -nji madda)
7-nji madda. Pul gymmatlyklary bilen bank amallaryny we geleşikleri geçirmek boýunça bank işiniň ygtyýarlylandyrylmagy
Pul gymmatlyklary bilen bank amallaryny we geleşikleri geçirmek boýunça ygtyýarly karz edaralarynyň bank işiniň ygtyýarlylandyrylmagy Türkmenistanyň Merkezi banky tarapyndan Türkmenistanyň kanunçylygynda bellenilen tertipde amala aşyrylýar.
8-nji madda. Pul amallarynyň, daşary ýurt karz edaralaryndaky hasaplaryň bellige alynmagy
1. Pul şertnamasynyň möçberi erkin aýlanýan puluň çäginden ýokary geçýän dahyllylaryň we dahylsyzlaryň arasyndaky maýanyň hereketiniň pul amallary, şeýle hem dahyllylar tarapyndan daşary ýurt karz edaralarynda hasaplaryň açylmagy Türkmenistanyň pul kanunçylygynda bellenilýän tertipde bellige alynmaga degişlidir.
Bellige almak diýlip, pul şertnamasynyň bellige alynmagyna hem-de soňra geçirilen pul amallary we pul şertnamasyndaky üýtgetmeler hakynda habar berilmegine düşünilýär.
2. Şu aşakdakylar bellige alynmaga degişlidir:
1) dahyllylaryň we dahylsyzlaryň arasynda maýanyň hereketiniň söwda karzlarynyň berilmegi, göni maýa goýumlaryň amala aşyrylmagy, ssudalar, zaýomlaryň we bank karzlarynyň berilmegi, pul serişdeleriniň ynanyşykly dolandyrmak üçin hasaplara (goýumlara) çekilmegi we ýerleşdirilmegi bilen baglanyşykly pul amallary;
2) dahyllylar-ýuridik şahslar (olaryň şahamçalary, wekilhanalary) tarapyndan daşary ýurt karz edaralarynda hasaplaryň açylmagy.
3. Dahylly bilen dahylsyzyň arasynda maýanyň hereketiniň pul amalyny bellige almak üçin, dahylly özüniň pul hasabyna hyzmat edýän ygtyýarly karz edarasyna şu aşakdaky resminamalary berýär:
1) pul şertnamasynyň möçberi barada maglumatlary bolan pul amalyny bellige almak hakynda arzany;
2) pasportyň ýa-da şahsyýeti tassyklaýan başga resminamanyň göçürme nusgasyny - fiziki şahs üçin;
3) bellige alyş şahadatnamasynyň we degişli patentiň göçürme nusgasyny - ýuridik şahsy döretmezden telekeçi-fiziki şahs üçin;
4) Ýuridik şahslaryň ýeke-täk döwlet sanawyndan göçürmesiniň nusgasyny - ýuridik şahs üçin;
5) maýanyň hereketiniň pul amalyny geçirmäge ygtyýar berýän Türkmenistanyň Ministrler Kabinetiniň kararynyň göçürme nusgasyny - eýeçiligi döwlete degişli görnüşdäki ýuridik şahs (şahamça, wekilhana) üçin;
6) ýuridik şahsyň eýesiniň (eýeleriniň) maýanyň hereketiniň pul amalyny geçirmäge ygtyýar berýän çözgüdiniň teswirnamasynyň göçürme nusgasyny - eýeçiligi döwlete degişli bolmadyk görnüşdäki ýuridik şahs (şahamça, wekilhana) üçin;
7) pul şertnamasynyň göçürme nusgasyny;
8) pul şertnamasy boýunça borçnamalaryň döremegini, ýerine ýetirilmegini we bes edilmegini tassyklaýan resminamalaryň göçürme nusgalaryny.
4. Şu maddanyň ikinji böleginiň 2-nji bendine laýyklykda, daşary ýurt karz edarasynda açylýan hasaby bellige aldyrmak üçin dahylly-ýuridik şahs onuň pul hasabyna hyzmat edýän ygtyýarly karz edarasyna şu aşakdaky resminamalary berýär:
1) hasabyň açylmaly ýurdunyň ady we hasabyň açylýan daşary ýurt karz edarasynyň doly ady hakynda maglumatlary bolan bellige almak hakynda arzany;
2) Ýuridik şahslaryň ýeke-täk döwlet sanawyndan göçürmäniň nusgasyny;
3) ýuridik şahsyň döwlet tarapyndan bellige alnandygy hakynda şahadatnamanyň göçürme nusgasyny;
4) daşary ýurt karz edarasynda hasaby açmak hakynda Türkmenistanyň Ministrler Kabinetiniň çözgüdiniň göçürme nusgasyny - eýeçiligi döwlete degişli görnüşdäki ýuridik şahs (onuň şahamçasy, wekilhanasy) üçin;
5) esaslandyryjy şertnamanyň, esaslandyryjylaryň umumy ýygnagynyň teswirnamasynyň, şol sanda bu ýuridik şahsyň eýesiniň (eýeleriniň) daşary ýurt karz edarasynda hasaby açmak hakyndaky çözgüdiniň teswirnamasynyň göçürme nusgasyny - eýeçiligi döwlete degişli bolmadyk görnüşdäki ýuridik şahs (onuň şahamçasy, wekilhanasy) üçin;
6) dahyllynyň-ýuridik şahsyň (onuň şahamçasynyň, wekilhanasynyň) tertipnamasynyň (düzgünnamasynyň) göçürme nusgasyny.
5. Ygtyýarly karz edarasynyň şu maddanyň üçünji we dördünji böleklerinde görkezilen resminamalaryň, şeýle hem dahyllynyň pul şertnamasynyň şertlerini ýerine ýetirmäge mümkinçiliginiň bardygyny tassyklaýan başga resminamalaryň asyl nusgalaryny göçürme nusgalary bilen deňeşdirmek üçin dahyllydan soramaga haky bardyr. Bu resminamalaryň göçürme nusgalary dahyllynyň öz goly we möhüri (bolan halatynda) bilen tassyklanylýar.
6. Pul amalyny we hasaby bellige almak hakynda arza ygtyýarly karz edarasy tarapyndan onuň alnan gününden başlap on bank gününiň dowamynda seredilýär.
Bellenilen möhlet geçenden soň ýgtyýarly karz edarasy bellige almaga (bellige alyş resminamasyny bermäge) ýa-da bellige almazlygynyň esaslandyrylan jogabyny bermäge borçludyr.
7. Bellige almazlyga diňe şu aşakdaky halatlarda ýol berilýär:
1) bellige almak üçin talap edilýän resminamalaryň doly däl sanawy berlende;
2) berlen resminamalar Türkmenistanyň kanunçylygynyň talaplaryna laýyk gelmedik halatynda;
3) berlen resminamalarda nädogry maglumatlar ýüze çykarylanda;
4) özi bilen pul şertnamasynyň baglaşylmagy göz öňünde tutulýan dahylsyzda dahyllylara pul şertnamasynyň möçberi erkin aýlanýan puluň çäginden ýokary geçýän maýanyň hereketiniň pul amallary boýunça bellenilen möhletde üzülmedik bergisi bolan halatynda;
5) eger dahylly daşary ýurt karz edarasynda hasabynyň bellige alynmagy üçin ýüz tutan gününde daşary ýurt karz edarasynda hasaby açylan bolsa;
6) Türkmenistanyň kanunçylygyna laýyklykda dahyllylar bilen dahylsyzlaryň arasynda maýanyň hereketiniň pul amallarynyň geçirilmegine gadaganlyk (çäklendirmeler) ýa-da dahyllylar tarapyndan daşary ýurt karz edaralarynda hasaplaryň açylmagyna gadaganlyk (çäklendirmeler) girizilende.
Bellige almakdan başga sebäplere görä, şol sanda daşary ýurt karz edarasynda hasabyň açylmagynyň we pul amallarynyň geçirilmeginiň ykdysady taýdan maksadalaýyk däldigi sebäpli boýun gaçyrylmagyna ýol berilmeýär.
8. Bellige almakdan boýun gaçyrylmagyna kazyýet tertibinde şikaýat edilip bilner.
9. Daşary ýurt karz edarasyndaky hasaby ýapylanda, hasaby ýapylýan daşary ýurt karz edarasynyň doly adyny görkezmek bilen onuň ýapylandygy hakynda ýazmaça habary we hasabyň ýapylandygy hakynda daşary ýurt karz edarasynyň ýazmaça tassyknamasyny dahylly-ýuridik şahs öz pul hasabyna hyzmat edýän ygtyýarly karz edarasyna berýär.
9-njy madda. Pul amallary, daşary ýurt karz edaralaryndaky hasaplar hakynda ýazmaça habarly etmek
1. Dahyllylar bilen dahylsyzlaryň arasyndaky pul şertnamasynyň möçberi erkin aýlanýan puluň çäginden ýokary geçýän maýanyň hereketiniň pul amallary, şeýle hem dahyllylar tarapyndan daşary ýurt karz edaralarynda hasaplaryň açylmagy (ýapylmagy) Türkmenistanyň pul kanunçylygynda bellenilen tertipde ýazmaça habarly etmek arkaly amala aşyrylýar.
Ýazmaça habarly etmek diýlip pul şertnamasynyň bellige alynmagyna hem-de soňra geçirilen pul amallary we pul şertnamasyna girizilen üýtgetmeler hakynda maglumat berilmegine düşünilýär.
2. Şu aşakdakylar ýazmaça habarly edilmäge degişlidir:
1) esaslyk maýadaky on göterimden ýokary bolmadyk gatnaşygy, şeýle hem ýurduň çäginden daşarda ýerleşýän gozgalmaýan emläge eýeçilik hukugynyň ýa-da intellektual eýeçiligiň obýektlerine bolan aýratyn hukugyň edinilmegi bilen baglanyşykly, dahyllylaryň we dahylsyzlaryň arasyndaky maýanyň hereketiniň pul amallary;
2) dahyllylaryň-ýuridik şahsy döretmezden telekeçileriň daşary ýurt karz edaralarynda hasaplary açmagy (ýapmagy).
3. Pul şertnamasyny baglaşanlaryndan we ol boýunça pul amalyny geçirenlerinden soň dahyllylar bu barada pul amaly geçirilen günden başlap on bank gününden gijä galman özleriniň pul hasabyna hyzmat edýän ygtyýarly karz edarasyny ýazmaça habarly edýärler.
10-njy madda. Geleşigiň pasporty
1. Pul amallary boýunça hasaba alşy we hasabatlylygy üpjün etmek maksady bilen geleşigiň pasporty resmileşdirilýär, onda daşary ykdysady geleşik hakynda maglumatlar beýan edilýär.
2. Geleşigiň pasportynyň görnüşi, ony resmileşdirmegiň düzgünleri we şertleri, şeýle hem amala aşyrylan mahalynda geleşigiň pasportynyň resmileşdirilmegi talap edilýän pul amallarynyň görnüşleri Türkmenistanyň Merkezi banky tarapyndan bellenilýär.
11-nji madda. Dahyllylaryň milli we daşary ýurt pullaryny öz ýurduna gaýtarmagy
1. Eger Türkmenistanyň kanunçylygynda başgaça göz öňünde tutulmadyk bolsa, dahylsyzlar bilen daşary söwda geleşikleri boýunça dahyllylara geçirilmeli milli we daşary ýurt pullary dahyllylaryň ygtyýarly karz edaralaryndaky hasaplaryna geçirilmäge - öz ýurduna gaýtarylmaga degişlidir.
2. Dahylsyzlar bilen baglaşylýan daşary söwda geleşikleriniň şertlerinde göz öňünde tutulan möhletlerde dahyllylar şu aşakdakylary üpjün etmäge borçludyrlar:
1) eksport geleşiginiň şertlerine laýyklykda dahylla geçirilmeli milli ýa-da daşary ýurt pulunyň dahylsyzdan alynmagyny;
2) dahylsyz öz borçlaryny ýerine ýetirmedik we (ýa-da) doly ýerine ýetirmedik halatynda, dahylly tarapyndan import geleşigi boýunça hasaplaşyklary amala aşyrmak üçin dahylsyzyň haýryna geçirilen milli we daşary ýurt pulunyň öz ýurduna gaýtarylmagyny.
3. Dahyllylaryň şu aşakdaky ýagdaýlarda ygtyýarly karz edaralaryndaky öz hasaplaryna milli we daşary ýurt puluny geçirmezlige haky bardyr:
1) şu Kanunda bellenilen tertipde pul düşewündini özleriniň daşary ýurt karz edaralaryndaky hasaplaryna geçiren halatlarynda;
2) dahyllylar bilen dahylsyzlaryň arasyndaky borçnamalar boýunça garşylyklaýyn hasaplaşyklar geçirilen halatlarynda;
3) Türkmenistanyň kanunçylygynda göz öňünde tutulan başga halatlarda.
4. Eksport we import geleşikleri boýunça hasaplaşyklar amala aşyrylanda dahyllylaryň ygtyýarly karz edaralaryndaky hasabyna gelip gowuşmadyk milli we daşary ýurt pulunyň möçberleri boýunça, şu Kanuna laýyklykda dahyllynyň haýryna serişdeleri geçirmek boýunça borçnama şu aşakdaky ýagdaýlarda bölekleýin ýa-da dolulygyna ýerine ýetirilen diýlip hasaplanylýar:
1) garşylyklaýyn birmeňzeş talaplaryň hasaplaşygy bilen dahylsyzyň borçlary tamamlananda;
2) şol bir taraplaryň arasynda başga zat ýa-da usul bilen ýerine ýetirilmegi göz öňünde tutulýan, ozal bar bolan ilkibaşky borçlaryň beýleki borçlara çalşylmagy bilen dahylsyzyň borçlary tamamlananda;
3) dahylsyzdan talap etmek hukugy başga şahsa geçirilende;
4) dahylsyz tarapyndan borçnamalaryň ýerine ýetirilmezliginiň töwekgelliginiň ätiýaçlandyryş şertnamalary boýunça ätiýaçlandyrma halaty ýüze çykan mahalynda ätiýaçlandyryş tölegi alnanda.
5. Dahyllylar tarapyndan serişdeleri öz ýurduna gaýtarmak talaplarynyň ýerine ýetirilmegini üpjün etmek maksady bilen, dahyllylar bilen dahylsyzlaryň arasynda pul şertnamasynyň her biriniň möçberi erkin aýlanýan puluň çäginden ýokary geçýän eksport we import pul geleşikleri boýunça özara hasaplaşyklar, geleşigiň pasportynyň resmileşdirilmegi bilen amala aşyrylýar.
Şu ýagdaýda pul şertnamasynyň möçberi eksport edijiniň we import edijiniň şertnamany baglaşan senesine pul şertnamasynyň möçberi erkin aýlanýan puluň çäginden ýokary geçmeýän eksport we import geleşikleri boýunça geleşigiň pasporty resmileşdirilmeýär.
6. Dahyllylar baglaşylýan eksport we import geleşiklerinde dahylsyzlar tarapyndan borçlaryň ýerine ýetirilmeginiň anyk möhletlerini görkezmäge borçludyrlar.
7. Şu maddanyň düzgünleri Türkmenistanyň kanunçylygyna laýyklykda milli we daşary ýurt pulunda amallary geçirýän ygtyýarly karz edaralaryna we pul biržalaryna degişli däldir.
12-nji madda. Türkmenistanyň pul ätiýaçlyk goruna geçirimler
1. Türkmenistanyň halkara ätiýaçlyklarynyň ýeterlik derejesini üpjün etmek maksady bilen, Türkmenistanyň Merkezi bankynda Türkmenistanyň pul ätiýaçlyk gory döredilýär.
2. Dahyllylar-eýeçiligi döwlete degişli görnüşdäki ýuridik şahslar (olaryň şahamçalary, wekilhanalary) özleriniň alan daşary ýurt pullarynyň möçberinden Türkmenistanyň pul ätiýaçlyk goruna geçirimleri geçirýärler. Dahyllylaryň-eýeçiligi döwlete degişli görnüşdäki ýuridik şahslaryň (olaryň şahamçalarynyň, wekilhanalarynyň) sanawy we Türkmenistanyň pul ätiýaçlyk goruna geçirimleriň möçberleri Türkmenistanyň Prezidentiniň namalary bilen bellenilýär.
3. Pul düşewündinden Türkmenistanyň pul ätiýaçlyk goruna amala aşyrylýan geçirimiň möçberi, baglaşylan geleşikler boýunça dahyllylara geçirilmäge degişli, ygtyýarly we daşary ýurt banklardaky hasaplaryna gelýän daşary ýurt pullaryny, şeýle hem Türkmenistanyň Prezidentiniň namalary bilen bellenýän beýleki gelýän daşary ýurt pullaryny öz içine alýar.
4. Türkmenistanyň pul ätiýaçlyk goruna geçirimler dahyllynyň özbaşdak ýa-da şertnama boýunça ygtyýarly karz edarasy tarapyndan daşary ýurt pulunda gelen serişdeleriň resminamaly kybaplanylan gününden soň gelýän bäş bank gününden gijä galman ýerine ýetirilýän gümansyz borçnamasydyr.
13-nji madda. Pul düşewündiniň bir böleginiň dahyllylar tarapyndan hökmany satylmagy
1. Dahyllylar-eýeçiligi döwlete degişli görnüşdäki ýuridik şahslar Türkmenistanyň pul ätiýaçlyk goruna geçirimlerden soň öz ygtyýarynda galýan pul düşewündiniň bir bölegini pul interwensiýasyny amala aşyrmagyň maksatlary üçin Türkmenistanyň Merkezi bankyna satýarlar.
2. Pul düşewündiniň bir bölegini hokmany satmagyň möçberleri Türkmenistanyň Prezidentiniň namalary bilen bellenilýär.
3. Pul düşewündini hökmany satmagyň möçberi baglaşylan geleşikler boýunça dahyllylara düşýän, ygtyýarly we daşary ýurt banklarynyň hasaplaryna daşary ýurt pulundaky gelen pullary öz içine alýar, muňa şu aşakdakylar degişli däldir:
1) Türkmenistanyň Ministrler Kabinetiniň, ol tarapyndan ygtyýarlylyk berlen ýerine ýetiriji häkimiýet edaralarynyň, Türkmenistanyň Merkezi bankynyň öz ygtyýarlylygynyň çäklerinde amala aşyrýan amallaryndan we geleşiklerinden alýan daşary ýurt pullarynyň möçberi;
2) ygtyýarly banklaryň Türkmenistanyň kanunçylygyna laýyklykda amala aşyrýan bank amallaryndan we başga geleşiklerden alýan daşary ýurt pullarynyň möçberi;
3) dahyllylaryň dahylsyzlar-daşary ýurt döwletleriniň hökümetleriniň agentleri bolup durýan guramalar bilen ssuda şertnamalary, zaýom şertnamalary we bank karzy şertnamalary boýunça borçlaryny ýerine ýetirmegi üçin zerur bolan möçberleriň çäklerindäki dahyllylaryň pul düşewüntleri.
4. Dahyllylaryň pul düşewündiniň umumy möçberi onuň bir böleginiň hökmany satylmazyndan öň özleri bilen hasaplaşyklar daşary ýurt pulunda amala aşyrylýan degişli geleşikleriň ýerine ýetirilmegi bilen baglanyşykly çykdajylara we başga töleglere kemeldilmäge degişlidir. Olara şu aşakdakylar degişlidir:
1) ýükleriň daşalmagynyň, ugradylmagynyň we ätiýaçlandyrylmagynyň tölenilmegi;
2) alnyp gidilýän ýükler üçin gümrük paçlarynyň, şeýle hem gümrük ýygymlarynyň tölenilmegi;
3) karz edaralaryna komission hak-heşdekleriniň tölenilmegi;
4) daşary ýurt syýahatçylyk kärhanalaryna syýahatçylyk hyzmatlaryny edeni üçin düşýän pullaryň möçberi;
5) sanawy Türkmenistanyň Prezidentiniň namalary bilen kesgitlenilýän amallar boýunça başga çykdajylar we tölegler.
5. Pul düşewündiniň bir böleginiň hökmany satylmagy dahyllylaryň özbaşdak ýa-da ygtyýarly karz edarasy tarapyndan şertnama boýunça daşary ýurt pulunda gelýän serişdeleriň resminamaly kybaplanylan gününden soň gelýän bäş bank gününden gijä galman ýerine ýetirilýän gümansyz borçnamasydyr.
6. Dahyllylaryň pul düşewündiniň bir böleginiň hökmany satylmagy, satylýan gününde Türkmenistanyň Merkezi banky tarapyndan bellenilen puluň resmi hümmeti boýunça amala aşyrylýar.
14-nji madda. Dahylsyzlaryň pul gymmatlyklaryny alyp gitmäge bolan hukugy
1. Türkmenistanyň kanunçylygyna laýyklykda dahylsyzlar şu aşakdakylara çäklendirilmesiz haklydyrlar:
1) ozal Türkmenistanyň çägine getirilen pul gymmatlyklaryny alyp gitmäge;
2) dahyllylar bilen hasaplar (goýumlar), depozitler, zaýomlar, bank karzlary, gymmat bahaly kagyzlar hem-de maýanyň hereketiniň başga pul amallary boýunça alnan diwidendleri, hak-heşdekleri we gaýry girdejileri almaga we geçirmäge;
3) dahyllylar bilen amala aşyrylýan pul amallary boýunça girdejileriň çykdajylardan ýokary geçýän möçberini geçirmäge.
2. Dahylsyzlaryň pul serişdeleriniň geçirimleri pul şertnamasyna laýyklykda amala aşyrylýar. Pul şertnamasynyň ýa-da onda degişli düzgünler bolmadyk halatynda, pul geçirimleri milli pulda ýa-da alyş-çalyş amallarynyň düzgünlerine laýyklykda, pul geçiriminiň amala aşyrylýan senesinde ulanylýan bazar hümmeti boýunça islendik beýleki daşary ýurt pulunda amala aşyrylýar.
3. Pul şertnamasyna laýyklykda, dahylsyzyň pul serişdeleri onuň öz adyna açylan bank hasaplaryna (goýumlaryna) geçirilýär.
4. Pul serişdeleriniň üçünji taraplaryň, pul şertnamasynyň bir tarapy bolup durmaýan fiziki, şonuň ýaly-da ýuridik şahslaryň bank hasaplaryna (goýumlaryna) geçirilmegine ýol berilmeýär. Görkezilenler geçirilýän (transferabel) güwälendiriş hasaplaryň açylmagyny göz öňünde tutýan pul şertnamalaryna degişli däldir.
2-nji bap. Pul amallary
15-nji madda. Dahyllylaryň arasyndaky pul amallary
1. Türkmenistanyň çäginde dahyllylaryň arasynda geleşikler boýunça hasaplaşyklar we tölegler milli pulda amala aşyrylýar.
2. Türkmenistanyň çäginde dahyllylaryň arasynda pul amallarynyň amala aşyrylmagyna ýol berilmeýär, şu aşakdakylar muňa degişli däldir:
1) dahyllylaryň-ygtyýarly karz edaralarynyň arasynda geleşikleriň geçirilmegi, şol sanda müşderileriň hasabyna we olaryň tabşyrygy boýunça, şonuň ýaly-da öz adyndan we öz hasabyna pul biržalarynda daşary yurt pulunyň satyn alynmagy-satylmagy bilen baglanyşykly amallar;
2) özlerine berlen ygtyýarnama we (ýa-da) Türkmenistanyň kanunçylygyna laýyklykda ygtyýarly karz edaralarynyň amala aşyrmaga hukugy bolan bank amallaryna we geleşiklerine degişli pul gymmatlyklary bilen dahyllylaryň-ygtyýarly karz edaralaryň we dahyllylaryň arasynda geçirilýän amallar;
3) gymmat bahaly kagyzlara bolan hukugyň Türkmenistanyň kanunçylygyna laýyklykda döredilen depozitarilerde hasaba alnan we hasaplaşyklaryň milli pulda amala aşyrylan şertinde, dahyllylar tarapyndan daşary yurt pulunda goýberilen we dahylsyzlar tarapyndan goýberilen gymmat bahaly kagyzlaryň satyn alynmagy, satylmagy we (ýa-da) bahasynyň üzülmegi, şeýle hem gymmat bahaly kagyzlar boýunça hak-heşdekleriň tölenilmegi bilen baglanyşykly amallar;
4) hasaplaşyklaryň milli pulda amala aşyrylan şertinde, pul borçnamalarynyň ýerine ýetirilişi hökmünde daşary yurt pulunda aňladylan wekselleriň geçirilmegi (indossamenti) bilen baglanyşykly amallar;
5) paçsyz söwda dükanlarynda, şeýle hem halkara gatnawlarynyň ugrundaky ulag serişdelerinde ýolagçylara harytlar satylanda we hyzmatlar edilende geçirilýän hasaplaşyklar bilen baglanyşykly amallar;
6) dahylsyzlar bilen harytlaryň (işleriň, hyzmatlaryň) berilmegi barada şertnamalaryň baglaşylmagy we ýerine ýetirilmegi bilen baglanyşykly hyzmatlar komissionerler (agentler, ynamdarlar) tarapyndan ýerine ýetirilende komissionerler (agentler, ynamdarlar) bilen komitentleriň (prinsipallaryň, ynanyjylaryň) arasynda amala aşyrylýan amallar;
7) ýükleriň ugradyjy, daşaýjy we gatnadyjy tarapyndan Türkmenistana we Türkmenistandan daşalmagy, ýükleriň Türkmenistanyň çäginden üstaşyr gatnadylmagy arkaly daşalmagy bilen baglanyşykly hyzmatlar ýerine ýetirilende, halkara ulagynyň ugratma, daşama we gatnatma (çarter) şertnamalary boýunça amala aşyrylýan amallar, şeýle hem agzalan ýükleriň ätiýaçlandyryş şertnamalary boýunça amallar;
8) saglygyny bejertmek, okatmak we gaýry haýyr-sahawat maksatlar üçin muzdsuz pul geçirmeleri ýa-da pul gymmatlyklarynyň muzdsuz berilmegi bilen baglanyşykly amallar;
9) fiziki şahslar tarapyndan pul gymmatlyklarynyň saklanylmagy, sowgat berilmegi, wesýet edilmegi ýa-da miras hukugyna görä alynmagy boýunça amallar;
10) fiziki şahslar tarapyndan ýeke-täk pul belgileriniň we şaýy pullarynyň toplap saklamak maksady bilen edinilmegi we aýrybaşgalanmagy bilen baglanyşykly amallar;
11) Türkmenistanyň çäginden daşarda bolan işgärleriň iş sapar, wekilçilik we gaýry çykdajylarynyň öweziniň dolunmagy boýunça amallar;
12) dahylly-ýuridik şahsyň Türkmenistanyň çäginden daşarda ýerleşýän şahamçasynyň, wekilhanasynyň işini üpjün etmek boýunça çykdajylarynyň öweziniň dolunmagy boýunça amallar;
13) dahylly-ýuridik şahsyň Türkmenistanyň çäginden daşarda ýerleşýän şahamçasynda, wekilhanasynda işleýän dahyllylaryň-fiziki şahslaryň zähmet hakynyň we pul hak-heşdeginiň başga görnüşleriniň tölenilmegi boýunça amallar;
14) Türkmenistanyň diplomatik wekilhanalarynyň, konsullyk edaralarynyň we Türkmenistanyň çäginden daşarda ýerleşýän, Türkmenistanyň başga resmi wekilhanalarynyň, şeýle hem Türkmenistanyň döwletara, hökümetara ýa-da halkara guramalarynyň ýanyndaky hemişelik wekilhanalarynyň işini üpjün etmek boýunça çykdajylaryň öweziniň dolunmagy boýunça amallar;
15) Türkmenistanyň diplomatik wekilhanalarynda, konsullyk edaralarynda we Türkmenistanyň çäginden daşarda ýerleşýän Türkmenistanyň gaýry resmi wekilhanalarynda, şeýle hem Türkmenistanyň döwletara, hökümetara ýa-da halkara guramalarynyň ýanyndaky hemişelik wekilhanalarynda döwlet gullugynda işleýän dahyllylara-fiziki şahslara zähmet haklarynyň we pul hak-heşdekleriniň gaýry görnüşleriniň tölenilmegi boýunça amallar;
16) dahyllylar bilen "Uglewodorod serişdeleri hakynda" Türkmenistanyň Kanunyna laýyklykda, potratçy we kömekçi potratçy bolup durýan şahslaryň arasynda baglaşylýan geleşikleriň amala aşyrylmagy bilen baglanyşykly amallar;
17) Türkmenistanyň salgyt kanunçylygynda bellenilen halatlarda Türkmenistanyň Döwlet býujetine salgytlaryň we başga hökmany tölegleriň tölenilmegi bilen baglanyşykly amallar;
18) Türkmenistanyň kanunçylygyna laýyklykda syýahatçylyk işiniň, şeýle hem erkin telekeçiligiň ykdysady zolagynda, milli syýahatçylyk zolagynda işiň amala aşyrylmagy bilen baglanyşykly amallar.
(2014-nji ýylyň 1-nji martyndaky Kanunyň redaksiýasynda – Türkmenistanyň Mejlisiniň maglumatlary, 2014-nji ýyl, № -nji madda)
16-njy madda. Dahyllylar bilen dahylsyzlaryň arasyndaky pul amallary
1. Dahyllylar bilen dahylsyzlaryň arasyndaky pul amallary, Türkmenistanyň kanunçylygyna laýyklykda pul şertnamasynyň esasynda milli we (ýa-da) daşary ýurt pulunda taraplaryň ylalaşygy boýunça amala aşyrylýar, Türkmenistanyň çäginde emlägiň berilmegi we işleriň ýerine ýetirilmegi (hyzmatlaryň edilmegi) bilen baglanyşykly amallar muňa degişli däldir.
2. Dahyllylar bilen dahylsyzlaryň arasynda pul şertnamasy baglaşylan mahalynda Türkmenistanyň pul kanunçylygy bilen töleg puly hökmünde ätiýaçlyk pulunyň ulanylmagy baradaky talap bellenilip bilner.
3. Türkmenistanyň çäginde dahyllylar bilen dahylsyzlaryň arasynda emlägiň berilmegi we işleriň ýerine ýetirilmegi (hyzmatlaryň edilmegi) bilen baglanyşykly pul amallary diňe milli pulda amala aşyrylýar, Türkmenistanyň pul kanunçylygynda, «Uglewodorod serişdeleri hakynda» Türkmenistanyň Kanunynda, Türkmenistanyň Prezidentiniň namalarynda göz öňünde tutulan halatlar muňa degişli däldir.
Eger görkezilen pul amallary dahyllylar tarapyndan dahylsyzlara emlägiň berilmegi we işleriň ýerine ýetirilmegi (hyzmatlaryň edilmegi) bilen baglanyşykly nagt däl görnüşde amala aşyrylýan bolsa, olar taraplaryň ylalaşygy boýunça daşary ýurt pulunda hem geçirilip bilner.
4. Dahyllylaryň we dahylsyzlaryň arasyndaky pul şertnamasynyň möçberi erkin aýlanýan puluň çäginden ýokary geçmeýän pul amallary çäklendirilmezden geçirilýär, şu maddanyň birinji-üçünji böleklerinde görkezilen halatlar muňa degişli däldir.
5. Dahyllylaryň we dahylsyzlaryň arasyndaky pul şertnamasynyň möçberi erkin aýlanýan puluň çäginden ýokary geçýän maýanyň hereketiniň pul amallary şu Kanunyň 8-nji maddasyna layýklykda bellige alynmaga degişlidir.
Şu aşakdakylar bellige alynmaly pul amallaryna degişlidir:
1) dahyllylaryň dahylsyzlara söwda karzlaryny bermegi;
2) dahylsyzlaryň Türkmenistandaky we dahyllylaryň Türkmenistanyň çäginden daşardaky göni maýa goýumlary;
3) dahyllylaryň dahylsyzlara we dahylsyzlaryň dahyllylara ssudalary, zaýomlary we bank karzlaryny bermegi;
4) Türkmenistanda dahylsyzlaryň we Türkmenistanyň çäginden daşarda dahyllylaryň serişdeleriniň hasaplara (goýumlara) ynanyşykly dolandyrmaga çekilmegi we ýerleşdirilmegi.
6. Dahyllylar pul şertnamasynyň möçberi erkin aýlanýan puluň çäginden ýokary geçýän maýanyň hereketiniň dahylsyzlar bilen geçirilen pul amallary hakynda ygtyýarly karz edaralaryny şu Kanunyň 9-njy maddasyna laýyklykda ýazmaça habarly etmäge borçludyrlar.
Şu aşakdakylary edinmek bilen baglanyşykly amallar ýazmaça habarly edilmeli pul amallaryna degişlidir:
1) gymmat bahaly kagyzlar, maýa goýum gaznalarynyň paýnamalary, döredilen maliýe gurallary, içinde dahyllynyň paýy on göterimden ýokary geçmeýän şertinde esaslyk maýa gatnaşmagy üpjün etmek maksady bilen goýumlaryň goýulmagy;
2) daşary ýurt döwletlerindäki gozgalmaýan emläge bolan eýeçilik hukugy;
3) intellektual eýeçiligiň obýektlerine bolan aýratyn hukuk.
7. Dahyllylar-eýeçiligi döwlete degişli görnüşdäki ýuridik şahslar bilen dahylsyzlaryň arasynda şu maddanyň bäşinji we altynjy böleklerine laýyklykda amala aşyrylýan maýanyň hereketiniň pul amallary Türkmenistanyň Ministrler Kabinetiniň çözgüdi boýunça geçirilýär.
8. Dahyllylar-eýeçiligi döwlete degişli bolmadyk görnüşdäki ýuridik şahslar bilen dahylsyzlaryň arasynda şu maddanyň bäşinji we altynjy böleklerine laýyklykda amala aşyrylýan maýanyň hereketiniň pul amallary dahyllylaryň-ýuridik şahslaryň eýeleriniň çözgüdi esasynda geçirilýär.
9. Dahyllylaryň dahylsyzlara şu maddanyň on ikinji böleginde göz öňünde tutulan degişli üpjünçiliksiz söwda karzlarynyň berilmegi pul şertnamasyna laýyklykda kesgitlenilýän möhlete amala aşyrylýar, şol sanda:
1) harytlar eksport edilende dahyllylar tarapyndan dahylsyzlara tölegi yza süýşürip tölemäge mümkinçilik berilýän şertlerinde - eksport edilýän harytlaryň Türkmenistanyň gümrük serhedini hakyky kesip geçen senesinden başlap, işler (hyzmatlar) eksport edilende - işleriň (hyzmatlaryň) hakyky ýerine ýetirilen gününden başlap yza süýşürilen tölegiň hakyky gelen gününe çenli ýa-da dahylsyz tarapyndan borçlaryň başgaça hakyky ýerine ýetirilen gününe çenli;
2) harytlar (işler, hyzmatlar) import edilende, dahyllylaryň dahylsyzlara deslapky (hakujy) tölegi görnüşinde - dahyllynyň dahylsyza pul serişdesini geçiren gününden import edilýän harytlaryň Türkmenistanyň gümrük çägini hakyky kesip geçen gününe çenli, işler (hyzmatlar) import edilende - işleriň (hyzmatlaryň) hakyky ýerine ýetirilen gününe çenli ýa-da dahylsyz tarapyndan borçlaryň başgaça ýerine ýetirilen gününe çenli.
Gümrük deklarasiýasynda görkezilen sene eksport (import) edilýän harytlaryň Türkmenistanyň gümrük çäginden hakyky kesip geçen güni, işleriň (hyzmatlaryň) hakyky ýerine ýetirilen güni bolsa - ýerine ýetirilen işleriň (hyzmatlaryň) kabul ediliş we (ýa-da) kabul ediş-tabşyryş namasynda görkezilen senesi bolup durýar.
Dahyllylaryň dahylsyzlara degişli üpjünçiliksiz söwda karzlaryny bermeginiň aňryçäk möhletleri Türkmenistanyň pul kanunçylygy ýa-da Türkmenistanyň Prezidentiniň namalary bilen çäklendirilip bilner.
10. Dahylsyzyň dahyllynyň öňünde, serişdeleri yzyna gaýtarmagyň ýa-da borçlary başgaça ýerine ýetirmegiň hakyky möhletini geçirmegi, onuň wagtynda üzmedik bergisi doly tölenilýänçä pula gözegçilik edýän edaralar we agentler tarapyndan dahyllylaryň şol dahylsyz bilen ähli daşary söwda amallarynyň togtadylmagyna getirýär.
11. Eksport we import geleşikleri boýunça dahyllylar bilen dahylsyzlaryň arasyndaky pul şertnamasy söwda adalgalaryny düşü


c: text/html

text:
Robotlar gapylary açýar
“Boston Dynamics” kompaniýasy gapylary açmaga mümkinçiligi bolan “SpotMini” atly it robotynyň mehaniki görnüşini köpçülige hödürledi. Şeýle hem oňa käbir zatlary daşamak hem öwredildi. 4 aýakly robota ýörite manipulýatoryň kömegi bilen zatlary götermäge hem-de gapyny açmaga mümkinçilik döredildi. “SpotMini” demir itiň öňki görnüşleri ýaly şu wagtkysy hem basgançaklardan ylgap bilýär. 11 kilogram agramy bolan bu robot iti dürli maksatly ulanmak göz öňünde tutulýar. Ony adatdan daşary ýagdaýlarda gözleg hem-de halas ediş işlerinde ulanmagyň maksadalaýyk boljakdygyny belleýärler.
Ýaponlar ýokary tizlikde hereket edýän örän gymmat ulagy işläp düzdüler. “Aspark Owl” elektrik togy bilen işleýän ulag 100 km/s tizlige 2 sekuntda ýetmegi başardy we “tizligiň patyşasy” diýen ada eýe bolmagyň hötdesinden geldi. Ýaponiýanyň sport ulagy ýokary tizlikli ulaglaryň hataryndaky ornuny almaga çalyşýar. Bu taslamanyň üstünde 4 ýyl mundan ozal işlenip başlanypdy. Şol wagt bu taslama bary-ýogy 4 inžener çekilipdi. Häzir ol “Ferrari”, “Porsche”, “Bugatti”, “McLaren”, “Koenigsegg” ýaly sport ulaglaryny öndürýän öňdebaryjy ulag öndürijileri bilen bäsleşmäge mümkinçilik aldy. Ol 11-nji fewralda synagdan geçirildi we 100 km/s tizlige 1,921 sekuntda ýetmegi başardy. “Aspark Owl” diňe bir ýaryş elektromobili bolman, eýsem, adatça ulanmak üçin öndüriler. Ulag 2 sany elektrik hereketlendirijisi bilen enjamlaşdyrylandyr. Olaryň kuwwaty 1000 l.s. Indiki ýyl satuwa çykaryljak bu ulagyň 50 sanysyny öndürmek göz öňünde tutulýar. Onuň bahasy 460 million ýene (4,3 million dollar) barabardyr.

robotstxt: allowed

filter: keep


text:
Ikinji möhlete saýlanan Müsüriň Prezidenti Abdul-Fattah Halil As-Sisi kasam kabul etdi. Bu barada “Egypt Today” neşiri habar berýär. Dabara Müsür parlamentinde geçirildi. Munuň üçin deputatlar nobatdan daşary gurultaýa çagyryldylar. Müsüriň Prezidenti Abdul-Fattah Halil As-Sisi mart aýynda geçirilen saýlawlarda ýeňiş gazanyp, oňa saýlawçylaryň 97 göterimden gowragy – 21 million 835 müň 387 adam ses berdi. Saýlawa 59,5 million ýaşaýjydan ses bermäge hukukly 24 milliondan gowrak müsürli gatnaşdy. Saýlawlara 63 sany jemgyýetçilik guramasy, şol sanda, dokuz sany halkara guramasy synçy hökmünde gatnaşdy. Müsüriň Prezidenti Abdul-Fattah Halil As-Sisi 2022-nji ýyla çenli ýurdy dolandyrar.
Esasy Dünýä täzelikleri Müsüriň Prezidenti kasam kabul etdi


text:
Hormatly Prezidentimiz Gurbanguly Berdimuhamedowyň „Türkmenistan – Beýik Ýüpek ýolunyň ýüregi“diýen kitabynyň halkymyza gowuşmagy bizi diýseň begendirdi. Kitapda çuňňur mazmunly, gyzykly maglumatlaryň berilmegi, geçmişimizi dabaralandyrýan hekaýatlar, aýtgylar biziň her birimiz üçin gymmatly täzelikdir. Türkmen halkynyň şöhratly geçmiş taryhyny beýan edýän kitabyň ilkinji sahypalarynda Türkmenistan döwletimiziň paýtagty Aşgabat şäherinde irki döwürlerde bar bolan kerwensaraýlar dogrusynda maglumat berilýär. Kitap alty bölümden ybarat bolup, onda dürli- dürli taryhy maglumatlar berilýär. Kitabyň „ Jeýhunyň ýakasy“ diýen bölüminde Daýahatyn kerwensaraýy, Hojadat galasy, Astanababa kümmeti, Hojapil obasy barada we bu ýerlerde küýzegärçilik senediniň ösendigi dogrusynda giňişleýin maglumat berilýär.Bu ajaýyp kitabyň „ Gadymy Merw“ diýip atlandyrylýan bölüminde Mary sebitlerinde uly şäherleriň, şol şäherlerde bolsa uly bazarlaryň, kerwensaraýlaryň bolandygy barada beýan edilýär. Kitabyň „ Sarahs bilen Änewiň aralygynda“ diýlip atlandyrylýan bölüminde Sarahs babanyň kümmeti, Pulhatynyň köprüsi dogrusynda maglumatlar berilýär. Kitabyň „ Daşoguzyň gadymy topragynda“atly bölüminde bu welaýatyň çäginde ýerleşýän taryhy, arhitektura we medeni ýadygärlikler hakynda, şeýle-de dürli döwürlerde bu sebitlerde ýaşan türkmenleriň durmuşynda bolup geçen wakalar örän gyzykly beýan edilýär. Kitabyň„Ertekiler dünýäsinde“ diýlip atlandyrylýan bölüminde türkmen halkynyň edim-gylymlary, däp-dessurlary, milli aýratynlyklary çeper suratlandyrylýar. Bu kitapda „Özara gatnaşyklaryň medeniýeti, medeniýetleriň özara gatnaşygy, ine, Beýik Ýüpek ýolunyň köp asyrlyk tejribesi şonda jemlenendir, ata-babalarymyzyň pähim-paýhasynyň sütüni , daýanç kökleri hem şondadyr“ diýip belläp geçýär. Pähim-paýhasa ýugrulan bu ajaýyp sözler bolsa, türkmen halkynyň geçmiş taryhynyň öz taryhy-medeni mirasynyň kömegi bilen öwrenilmegi ýaşlarymyzyň bilimi, geljegi üçin uly mekdepdiginiň şaýadydyr.
Täze kitap göwünleriň töründe
Köneler, Ashykaydynpir tarapyndan 8 months agoTeswir ýazmak üçin Içeri gir→


text:
Türkmenabat şäherinde iki hepdeden gowrak wagtlap tussag astynda saklanan Röwşen Ýazmuhammedow 22-nji maýda boşadyldy. Ol 2012-nji ýylyň sentýäbr aýyndan bäri Azat Ýewropa/Azatlyk Radiosynyň, esasan, sosial temalar boýunça habarçysy bolup işleýär.
Tussaglykda
Türkmen häkimiýetleri 30 ýaşly Ýazmuhammedowa garşy öňe sürülýan aýyplamalaryň üstüni açmadylar diýip, Amnesty International guramasy ýazýar. Röwşeniň maşgalasynyň aýtmagyna görä, ol tussaglykdan öň hem howpsuzlyk gulluklary tarapyndan ençeme sapar sorag edilipdir diýip bu maglumatda bellenilýär.
Röwşen Ýazmuhammedow tussaglykda bolan döwründe Içeri işler ministrliginiň Guramaçylykly jeýanatçylyga we terrorçylyga garşy göreş boýunça bölüminiň wagtlaýyn tussaghanasynda saklanypdyr. Ýazmuhammedowyň maşgalasynyň Azatlyk Radiosyna aýtmagyna görä, Röwşen 6-njy maýda tussag edilensoň, häkimiýetler onuň öýüniň daşynda ýazgy edýän kameralary goýupdyr.
Guramanyň çagyryşy
Düýbi Londonda ýerleşýän Amnesty International guramasy Ýazmuhammedowyň işi boýunça ýaýradan täze beýannamasynda türkmen häkimiýetleriniň adyna türkmen, ors, iňlis we beýleki dillerde ýüzlenmeleriň iberilmegine çagyrýar.
Gurama ýüzlenmeleri Türkmenistanyň prezidenti Gurbanguly Berdimuhamedowyň, baş prokuror Ýaranmyrat Ýazmyradowyň we içeri işler ministri Isgender Müllikowyň adyna ibermäge ündeýär.
Amnesty International guramasy öz beýananmasynda şeýle talaplary öňe sürýär: türkmen häkimiýetleri Röwşen Ýazmuhammedowyň tussag edilmeginiň kanuna laýykdygyny we bu tussaglygyň onuň žurnalist hökmünde alyp baran işi bilen baglydygy baradaky çaklamalary derňemeli; onuň tussag edilmeginiň sebäpleriniň üstüni açmaly we oňa garşy bar bolan aýyplamalar barada jikme-jik maglumatlary tizden-tiz mälim etmeli.
Şeýle-de, türkmen häkimiýetlerine her bir adamyň söz we bileleşmek azatlyklaryndan peýdalanmaga haklydygyny we munuň Türkmenistan tarapyndan gol çekilen Graždan we syýasy hukuklar baradaky halkara ylalaşygynda göz öňünde tutulýandygyny ýatlatmaly diýip, Amnesty International guramasy öz beýannamasynda ýazýar.
Gurama Türkmenistanda ABŞ-nyň Kongresi tarapyndan maliýeleşdirilýän Azatlyk Radiosynyň habarçylaryna ençeme sapar basyşlaryň edilendigini, 2006-njy ýylda Azatlyk Radiosynyň habarçysy Ogulsapar Myradowanyň tussaglykda ýogalandygyny, emma bu waka boýunça garaşsyz derňewleriň henize çenli geçirilmändigini belleýär.


text:
Binali Ýyldyrym resmi sapar bilen Azerbaýjana gitdi
TBMM-niň başlygy Binali Ýyldyrym Türkiýe bilen Azerbaýjanyň sebitleýin we halkara meselelerde bilelikde hereket edýän dost we dogan ýurtlardygyny belledi
Binali Ýyldyrym resmi sapar bilen düýn agşam Azerbaýjana gitdi.
Binali Ýyldyrym howa menzilinde metbugat işgärlerine beren beýanatynda TBMM-niň başlyklygyna saýlananyndan soň, ilkinji daşary ýurt saparyny deputatlar bilen bilelikde dost we dogan Azerbaýjana guraýandygyny habar berdi.
Azerbaýjan bilen Türkiýäniň Iki döwlet, bir milletdigini aýdan Binali Ýyldyrym: “Şu günki güne çenli ähli ugurlarda ikitaraplaýyn gatnaşyklarymyzy, sebitleýin meseleler birlikde ele alan, halkara meselelerde bilelikde hereket eden iki dost we dogan ýurtdyrys. Bu saparymyzyň gatnaşyklarymyzyň özgermegine goşant goşjakdygyna ynanýarys. Owadan diýarymyzda, Azerbaýjana sapar guramakdan hoşaldyryn, Azerbaýjanyň halkyna salam berýärin” diýdi.
Binali Ýyldyrymyň resmi sapary şu gün başlaýar.


text:
Bagtly bolmak hakda...
Ýazylan wagty: 29 января 2013 Ýazan NEXTTM
1. Öz ýakynlaryňyzy söýüň. Öz söýýäniňize wagtyňyzyň köpüsini sarp ediň hem-de ýygy-ýygydan özüňizi bagtly saýyň!
2. Öz söýýän käriňize kän güýç sarp ediň. Eger-de siz öz işinizi söýýän bolsaňyz, mümkin bolsa köpräk işläň. Eger-de söýmeýän bolsaňyz, ony üýtgetmäge çalşyň, şeýle etseňiz, ahyrky netijede bu siziň uçinem, jemgyyet uçinem peýdaly bolar. Biz öz durmuşymyzyň ömrümiziň köp bölegini işde geçirýäris, şonuň üçinem ol wagty bisarpa, bihuda geçirmeli däl.
3. Beýleki adamlara, başgalara kömek bermek äçin güýç-gaýrat, talabedijilik bermek bilen, siz, birinjiden, özäňize sarpa goýmagy artdyrarsyňyz, ikinjiden, özüňizdäki psihiki hem-de fiziki ukypsyzlygy aňrarsyňyz. Netijede durmuşdan lezzet almaklyk güýçlener, bagtlylyga golaýlaşarsyňyz.
4. Bagtly bolmaga çalsyň! Özüňize gözegcilik ediň, anyklaň, oýlanyň, bu häsiýetler sizi keýpi köklüge getirer, sizi begendirer, siz muňa çalşyň.
5. Fiziki taýdan gujurly boluň! Fiziki gujurlylyk sagdyn adama hakyky keýp berýär. Fiziki gujurlylyk adamy kyn ýagdaýlardan halas edýär. Şularyň nepi deger: ylgamak, ýöremek, sportuň islendik görnüşi, tans – şularyň ahlisi siziň üçin oňaýlysydyr.
6. Öz durmuşyňyza täzelikleri ornaşdyryň. Çagalykdan bizi uly ynam bilen terbiýeleýärler, bu bize durmuşa göz ýetirmäge ýardam edýär.
7. Bagtsyzlyga uçrasaňyz, özüňizi ýitirip, ruhdan düşmäň. Bu psihologiýanyň üýtgewsiz kanuny: siz şu gun bagtly bolsaňyz, onda onuň çöwre tarapynyň barlygy-da gutulgysyzdyr.
Okalan sany: 10585 Jogaplar: ( 1 )
31 января 2013
Herkim bagtly bolmak arzuw edýändir, hasyl bolsyn. Ýöne arzuw edýän adamdan bagt arany açýan bolsa siz şu setirler bilen özüňize golaýlaşdyryp bilersiňiz. Sagbol!
Hökmany bilmeli setirler.


text:
Hormatly Prezidentimiz Gurbanguly Berdimuhamedow ýurdumyzda ilkinji golf-klubuň açylyş dabarasyna gatnaşdy
Aşgabatda hormatly Prezidentimiz Gurbanguly Berdimuhamedowyň gatnaşmagynda Türkmenistanda ilkinji golf-klubunyň açylyş dabarasy boldy.
... Golf- toplumynyň öňündäki meýdançada bu ýerde guralýan dabaralara gatnaşyjylar we köpsanly myhmanlar ýygnandylar. Olaryň hatarynda ýurdumyzyň Mejlisiniň Başlygy, hökümet agzalary, harby we hukuk edaralarynyň, ministrlikleriň we pudak edaralarynyň, köpçülikleýin habar beriş serişdeleriniň ýolbaşçylary bar.
Ýurdumyzyň belli döredijilik toparlary, özleriniň belent ruha beslenen aýdym-saz we horeografiýa çykyşlary bilen bu ýerde guralan dabara özboluşly baýramçylyk öwüşginini çaýdylar.
Täze toplum paýtagtymyzyň günorta-günbatar künjeginde, “Ýyldyz” myhmanhanasynyň ýanynda ýerleşdi. Bu ýerde gurluşyk işlerini “Myradym” hususy kärhanasy alyp bardy. Ol ähmiýetli desgalaryň brnäçesini, şol sanda Hazaryň kenaryndaky “Awaza” spor toplumyny bina etdi. Häzirki döwürde ýerli hünärmenler golf-meýdançasy ýaly çylşyrymly desgalary gurmak işlerini üstünlikli alyp barýarlar. Şeýle desgalaryň gurluşygyň tebigy aýratynlyklary we onuň bezeg serişdeleri boýunça çuňňur düşünjäni talap edýändigi bellärliklidir.
Gurluşygyň taslama-konsalting işleri ABŞ-nyň “Niсklaus design” kompaniýasy bilen bilelikde alyn baryldy. Onuň ýolbaşçysy Jek Niklaus bilen hormatly Prezidentimiz Gurbanguly Berdimuhamedow birnäçe gezek duşuşdy we ýurdumyzda golfy ösdürmegiň mümkinçiliklerini ara alyp maslahatlaşyldy.
Şeýlelikde. milli Liderimiziň asylly başlangyçlarynyň ýene-de biri iş ýüzünde durmuşa geçirildi. Aşgabatda ajaýyp meýdançalary bolan kaşaň golf-kluby emele geldi. Sportuň bu görnüşi tebigy aýratynlyk bilen utgaşyp, bu ugra höwesekleriň toplumyny özünde jemlär. Geljekde bolsa sportuň bu görnüşi boýunça ussat türgenler kemala geler. Ýeri gelen aýtsak, bu taslamanyň baş maksady durmuş ulgamyndan ybarat bolup, ol adamlaryň abadan durmuşy we sagdyn dynç alşy üçin oňyn şertleriň döredilmegine gönükdirilendir. Mundan başga-da, dünýä ýüzünde şeýle desgalara bildirilýän ýokary talaplara doly laýyk gelýän golf-meýdançasy paýtagtymyzda halkara çempionatlaryny, dünýä turnirlerini geçirmäge, şeýle hem syýahatçylary has köp çekmäge mümkinçilik berer.


text:
Ady: Korset
Düzümi: 71,44% akril süýümi, 13,32% neýlon-poliester lateks, 15,23% poliester 300Den
Goşmaça maddalar: ýok
Görnüşi: Korset
Ulanmaga görkezmeleri: Böwrek sowuklamasynda ýyly saklaýar, oňurgany dik saklap agram bermeýär, rewmotizm agyrlarynda, mialgiýada ulanylýar
Garşy görkezmeleri: Ýok
Ulanyş usuly: Bili tutuşlygyna dolap alýar, hereketi çäklendirmeýär, çeýelik häsiýeti sebäpli bedeniň şekilini alýar
Islenilmeýän täsirleri: Ýok
Saklanyş şerti: Otag temperaturasynda, günüň şöhlesinden goralýan, gury ýerde saklamaly
Ulanma möhleti: 5ýyl
Öndürijiniň ady we salgysy: ”Zyýansyzlandyrylan sargy serişdelerini öndürýän kärhanasy”, Daşoguz ş, Bitaraplyk şaýoly 126 jaýy.
Tel: 800(322)-26604
faks: 800(322)-25988


text:
“Awtorlyk hukugy we gatyşyk hukuklar hakyndaky” Türkmenistanyň Kanunyna laýyklykda, Türkmenistanyň Prezidenti Karara gol çekdi. Resminama laýyklykda, awtorlyk hukugynyň obýektlerini hasaba almak bilen bagly hereketler üçin ýygymlaryň Tertibi, hereketleriň sanawy we ýygymlaryň möçberleri tassyklanyldy.
Soňky habarlar
Archive news
Awtorlyk hukugynyň obýektlerini hasaba almak bilen bagly hereketler üçin ýygymlaryň Tertibi tassyklanyldy
23:3215.12.2017
0
1277
Teswirler
Teswir ýazmak üçin içeri giriň ýa-da registrasiýa boluň


text:
Toplumyň hünärmenleri her ýyl türkmen paýtagtyny abadanlaşdyrmagyň toplumlaýyn maksatnamasynyň ekologiýa bölegi babatda Aşgabatda bag ekmeklige we ösümlikler bezegine niýetlenen dürli bezeglik ösümlikleriň onlarça müň düýbüni, möwsümleýin gülleriň şitillerini ýetirşdirerler.
Täze gülçülik hojalygy Arçabil etrap häkimliginiň we Türkmenistanyň Jemagat hojalygy ministrliginiň tabşyrygy bilen guruldy. 50 gektardan gowrak ýerde Türkmenistanyň Jemagat hojalygy ministrliginiň Önümçilik-tehniki üpjünçilik müdirligi potratçy we „Altyn Rysgal“ HK-sy kömekçi potratçy bolup, hersi 10 müň inedördül metr bolan ýyladyş hojalyklarynyň ikisini gurdylar, ösümlikleri açyk meýdanda ekmek üçin meýdanlary taýýarladylar.
Toplum ýylboýy ýyladyş hojalyklarynda oňaýly howa we çyglylyk saklar ýaly ýörüte enjam bilen üpjün edilipdir. Olar ýokary howa saklaýjy dury gaty plastikden-ýuka polikorbiat bölekleri ulanylan galwanirlenen demirden gurnalypdyr.
Hojalyk pürküji we damjalaýyn suwaryş ulgamy bilen üpjün edilipdir. Binalaryň içinde howany çalyşmak üçin 12 sany howa sorujylar we 16 sany goşmaça howa ýeledirijileri bar.Gyşyna olar gaz ýyladyjylar arkaly ýyladylar. Tomsuna onuň üçegi ýörüte enjam arkaly awtomatik usulda açylar. Ösümlikler ekilen çilleriň üstüne ümür dörediji ulgam geçirilen.
Toplumyň ýanynda edara jaýy we suwaryş suwuny arassalaýjylar, kuwwwatly suw sorujylar, umumy möçberi 1600 kub metr bolan suw saklaýan howdanlaryň ikisi, iki sany kömekçi bölüm bina edilipdir.
Açyk meýdana we ýapyk jaýlarda ekinleri ýetirşdirmegiň tehnologiýasy önümçiligiň netijeliligini ep-esli artdyrmaga mümkinçilik berer, ýerli şertlere uýgunlaşan bir we köp ýyllyk gülleri, şeýle hem ýyly howany halaýan otag ösümliklerini möwsümleýin ýetişdirmäge şertler döreder.


text:
Zangane:OPEC-de Eýranyň milli bähbitlerine garşy her hili tutumy weto etjekdiris
Eýranyň nebit ministri Bižan Zangane nebiti eksport edýän ýurtlar guramasy ýene bir ybaratda OPEC guramasynda Eýranyň milli bähbitlerine garşy her hili tutumy weto etjekdiris diýip yglan etdi.
Eýranyň nebit ministri Bižan Zangane 23-njy sentýabrda Alžir-de geçiriljek OPEC-e Agza we agza bolmadyk ýurtlaryň nebit önümini azaltmak ylalaşygyna gözegçilik edýän bilelikdäki ministrlik komitetiniň maslahatynyň öňüsyrasynda Plats instituty we Blumberg habarlar gullugy bilen geçiren söhbetdeşliginde bu mowzug hemde Amerikanyň Eýranyň nebit senagatyna garşy amala aşyran gadaganlyklary baradaky Eýranyň pozisiýasyny yglan etdi.
Eýranyň nebit ministri Bižan Zangane şeýle-de bu momitetiň nebiti eksport edýän ýurtlar guramasynyň syýasatlary barada tutum tutmaga haky ýokdyr diýip sözüne goşdy.


text:
Türkmenistanyň demirgazyk welaýatynda okuwçylar bilen bagly jenaýatçylyk hadysalarynyň barha köpelýändigi barada maglumatlar gowuşýar.
Azatlyk Radiosynyň Daşoguzdaky habarçysy şu aýyň dowamynda okuwçylaryň bir toparynyň ogurlyk üstünde tutulandygyny habar berdi.
Читайте также на русском
“Sebitiň mekdepleriniň biriniň 11-nji klas okuwçylarynyň üçüsi geçen ýekşenbe güni ogurlan bir goýnuny we iki gara malyny 8 müň 600 manada satyp, bazary terk etmekçi bolanlarynda polisiýa tarapyndan saklandy” diýip, Azatlyk Radiosynyň habarçysy gürrüň berdi.
Okuwçylar ogurlygyny boýun alyp, muny 25-nji maýda geçirilen "Soňky jaň" dabarasyna pullanmak üçin edendiklerini aýdypdyrlar.
Şeýle-de, başga bir ýagdaýda 8-nji klas okuwçy 21 ýaşly başga bir raýat bilen mal ogurlygynda tussag edilýär. Ol bu etmişini "öýlerinde çörek almaga hem pullarynyň ýokdugy" bilen düşündiripdir.
Bellesek, Azatlyk Radiosy howpsuzlyk jähtinden mekdepleriň, okuwçylaryň atlaryny görkezmekden saklandy.
Mundanam başga, welaýatda ýokary, ýagny 8-nji, 9-njy, 10-njy, 11-nji klas gyz okuwçylarynyň göwreli bolýan halatlarynyň barha köpelýändigine hem üns çekilýär.
"Gyzlar göwrelidigini aýtmaga gorkup, bäş aý geçenden soň, çagasyny ýerli tebibe aldyrtjak bolýarlar. Gyzlaryň saglygy götermän, olar reanimasiýa bölümine düşdüler" diýip, Azatlyk Radiosynyň habarçysy gürrüň berdi.
Azatlyk Radiosynyň polisiýadaky çeşmeleriniň biri Daşoguzda diňe şu ýylyň hasabyna kämillik ýaşyna ýetmän göwreli bolan 26 gyzyň hasaba alnandygy aýtdy.
Azatlyk Radiosynyň ozal-da habar berişi ýaly, mundan üç aý ozal Daşogzyň merkezi şäherinde we käbir etraplarynyň mekdeplerinde okuwçylaryň el telefonlarynda pornografiýa mazmunly wideo-suratlaryň barlygy ýa ýoklugy barlanyp başlanypdy; şeýle-de, gyz okuwçylar ginekologiýa barlagyndan geçirilipdi.
Şol pursat, Daşogzyň ýerli resmileri bu barlaglaryň maskatlary we sebäpleri barada, Azatlyk Radiosyna nähilidir bir düşündiriş bermekden saklandylar.
Emma atlandyrylmasyzlygyny soran bir polisiýa işgäriniň sözüne görä, soňky döwürde okuwçy gyzlarynyň arasynda ten söwdasy bilen meşgullanmak ýaly ýagdaýlar artypdyr. Ýokarky barlaglar hem bu ýagdaýlar bilen göreşmegiň bir çäresi hökmünde amala aşyrylyp başlanypdyr.
Galyberse-de, ýurduň beýleki künjeklerinde hem okuwçylaryň jenaýat işlerine barha köp baş goşup başlandyklary bellenilýär.
Mysal üçin, şu aýyň başynda Lebabyň merkezi Türkmenabat şäherindäki mekdepleriň ýokary klas okuwçylarynyň arasynda pyçaklaşma bolup, 7-nji mekdebiň bir okuwçysy öldürilipdi. Mundan bir aý öň bolsa, Türkmenabatda okuwçylardan ybarat garakçylar toparynyň üsti açylypdy.
Azatlyk Radiosy bilen anonim şertde gürleşen polisiýa işgäri soňky döwürde okuwçylaryň arasynda şeýle hadysalaryň gitdigiçe köpelýändigini boýun aldy.
“Ilat arasynda pedofiliýa hadysalarynyň - çagalar bilen jynsy aragatnaşyga girýänleriň köpelýändigi, mekdep okuwçylarynyň zorlanmagynyň görnetin artandygy hakynda hem köp gürrüň edilýär, emma häkimiýetler bolýan zatlary adamlardan ýaşyryp saklamaga çalyşýarlar” diýip, Azatlyk Radiosynyň çeşmesi nygtady.
Bu aralykda, şu aýda Daşoguzda aýallar üçin niýetlenen jynsy, ýagny seks oýunjaklaryny bikanun satýan bir aýal maşgalanyň hem tussag edilendigi barada maglumat gowuşdy.
“25-nji maýda Akdepe etrabynyň ýaşaýjylarynyň biri Daşoguz şäheriniň ýaşaýjysynyň üstünden, öz aýalyna seks oýunjaklaryny, has takygy wibratory satandygyny aýdyp, arza etdi. Barlagyň netijesinde arz edilen aýalyň öýünden seks oýunjaklarynyň onlarçasy tapyldy we konfiskasiýa edildi ” diýip, Azatlyk Radiosynyň polisiýadaky bir çeşmesi gürrüň berdi.
Ýeri gelende bellesek, seks oýunjaklaryny satan aýalyň ady, familiýasy belli bolsa-da, Azatlyk Radiosy olary çap etmekden saklandy.
Derňewçileriň soragy netijesinde, seks oýunjaklarynyň söwdasyny eden aýal harytlaryny, esasan, Türkiýeden we Russiýadan getirendigini aýdypdyr.
Maglumat üçin aýdylsa, gürrüňi gidýän harytlar 800-3,000 manat aralygynda satylypdyr.
Seks oýunjaklaryny satan aýala garşy jenaýat işi gozgalyp, ol günäli tapylan halatynda, oňa 3-5 ýyl türme tussaglynyň beriljekdigi aýdylýar.
Sözümiziň ahyrynda bellesek, Türkmenistanyň döwlet eýeçiligindäki mediasynda ýurtda bolýan jenaýat hadysalary, adam pidalary hakynda anyk maglumat berilmeýär.
Emma daşary ýurtlara çykan türkmenistanly studentleriň, zähmet migrantlarynyň arasynda jenaýata baş goşan adamlar hakynda daşary ýurt mediasynda yzygiderli maglumat çykýar. Şol bir wagtda, Türkmenistanda ýüz berýän jenaýat hadysalary barada hem köplenç daşary ýurtlardaky websaýtlarda, garaşsyz metbugat serişdelerinde maglumat berilýär.


text:
Arkadag we ey Halkym!
Men kòp yurtlary gezdim, gördüm. Iñ bärkisi goñşy yurtlarymyzda da Tùrkmenistandaky yali kynçylyk yok eken. Oturyp oturyp pikir edip òz yurdumyzy deñeşdirip gòrdüm.
Читайте также на русском
Puly saman bolmaly, harytlary beter aşa gymmat bolmaly, halky şadyýan bolmaly, köpçùlikleyin çàreleri bolmaly we kynçylyklara garamazdan halky gatnaşdyrmaly, dollar da gara bazar nyrhy yokary bolmaly...
Men eýýam tapdym. Dünýäniñ iñ yzda we erbet yurtlary bolan Venezuela we Demirgazyk Koreya dòwletine meñzeyäris. Çala tapawudymyz bar.
Bizde internet bar, şulam bolmasa yurdyñy taşlap gidibermeli.
Arkadaģ sizden hayişt. Postuñy gujaklap oturyp Halky beter kösemede gowulyk bilen gidäyiñ. Siz şul işi B A Ş A R A Ñ Y Z O K.
Halka ullakn yagşilik ettiginiz bolardi. Şonda size sòz beryän tùrmede çùyretmeris. Iýdiñ, taladyñ ladno. Adalatly saýlaw edip gidaýiñ. Bolmasa goulyga eltenok. Venezuela da adamlar 20 dollar ùcin birbirini òldùryanler eken. Bardede şoña barya.
Redaksiýadan: Okyjylaryň hatlary bolşy ýaly çap edilýär. Hatlarda aýdylanlar Azatlyk Radiosynyň resmi pozisiýasyny şöhlelendirmeýär.


text:
TK TM 08-iň iş maksatlary ara alnyp maslahatlaşyldy
Russiýa Federasiýasynyň paýtagtyna iş saparynyň çäklerinde TK TM 08 «Awtomatlaşdyrylan anyklaýyş we maglumatlary ýygymy boýunça standartlaşdyrmak» milli tehniki komitetiniň başlygy A.Mälikgulyýewa MTK 517 döwletara tehniki komitetiniň jogapkär kätibi Sergeý Andreýuk bilen duşuşdy.
Duşuşygyň barşynda TK TM 08-iň Awtomatiki anyklaýyş we maglumatlary açyklamak tilsimatlary ugur boýunça ISO/IEC 15421:2010(E) hem-de onuň çykgyda alnan iki sany standarty ISO 5-3:2009 we ISO 18911:2010 döwletara standartlarynyň işlenip düzülmegine degişli tehniki meseleleri ara alnyp maslahatlaşyldy.


text:
Türkmenistan demirgazyk Owganystanyň üç welaýatynyň merkezini we ençeme etrabyny elektrik togy bilen üpjün edýär. Şeýle-de, Türkmenistanyň Owganystana berýän elektrik togunyň mukdaryny artdyrmagy göz öňünde tutýandygy aýdylýar.
Ýöne söweşijiler Türkmenistan iberilýän elektrik liniýasynyň sütünlerine yzygiderli zyýan ýetirýärler. Farýab welaýatynda söweşijiler soňky iki aýyň dowamynda 10 gezek elektrik liniýasyny kesdiler.
Bu barada Azatlyk Radiosynyň Owganystandaky habarçysy Şaýymerdanguly Myrady maglumat taýýarlady.


text:
Moskwanyň Zamoskworeskiý sudy Orsýetiň ozalky ykdysadyýet ministri Alekseý Ulýukaýewi Rosneftiň başlygy Igor Seçinden para almakda günäli tapyp, ony agyr şertlerde 8 ýyl türme tussaglygyna höküm etdi. Bu barada “Radio Swobodanyň” habarçysy suduň zalyndan habar berýär.
Sud Ulýukaýewiň tussag edilmegine we 130 million rubl, ýagny takmynan 2 million dollar möçberinde jerime tölemegine höküm çykardy. Ulýukaýewiň adwokaty Larisa Kaştanowa çykarylan hökümi şikaýat etjekdigini aýtdy.
Stalin döwründen soňky tussag edilen iň ýokary wezipeli resmi bolan Ulýukaýew regional nebit kompaniýasy “Başneftiň” “Rosnefte satylmagyny ministrlikde tassyklamak üçin, döwlet eýeçiligindäki Rosneft kompaniýasynyň başlygy Igor Seçinden 2 million amerikan dollary möçberinde para almakda aýyplanýar.
Zamoskworeskiýniň etrap sudunda sudýanyň gelmegine garaşýan wagty Ulýukaýew žurnalistlere özüniň “adalata” garaşýandygyny aýdypdy.
Prokurorlar Ulýukaýewiň 10 ýyl “agyr şertlerde” türme tussaglygyna höküm edilmegini we oňa 8.5 million dollar jerime töledilmegini sorapdylar.
61 ýaşly Ulýukaýew aýyplamalary ret edip, özüniň ýagdaýyň pidasy bolandygyny aýdýar.
Ol suduň dowamynda: “Bu iş boýunça toplanan ähli materiallar meniň hiç hili jenaýata baş goşmandygymy subut edýär. Men aýylganç zalym prowakasiýanyň pidasy boldum” diýdi.
Ulýukaýew özüni Seçiniň duzaga düşürendigini öňe sürdi we ondan alan puldan doly sumkasynyň içinde 2 million dolar nagt pul däl-de, Seçiniň ugradan seýrek çakyry bardyr diýip pikir edendigini aýtdy.
Seçin Orsýetiň prezidenti Wladimir Putiniň uzak müddetli ýarany bolup, ol täsirli şahsyýetdir.
Döwletiň 7-nji dekabrdaky gutarnykly argumentinde prokuror Pawel Filipçuk döwlet eýeçiligindäki “Başneft” regional nebit kompaniýasynyň Rosnefte satylmagyny ministrlikde tassyklamak üçin, Ulýukaýewiň para alandygy dogrusynda subutnamalaryň bardygyny aýtdy.
Filipçuk Ulýukaýewiň bu gozgalan işiň Seçin bilen Orsýetiň Federal howpsuzlyk gullugynyň (FSB-niň) bilelikde gurnan duzagydygyny öňe sürýän çaklamalaryny “esassyz” diýip ret etdi.
Ulýukaýew rus elitasynyň içindäki liberal ganatyň wekili diýlip hasaplanýar. Şol bir wagtyň özünde, Kremliň ozalky ştab ýolbaşçysy Seçin Putiniň ýakyn ýaranlaryndan hasaplanýar.
Ulýukaýew 2016-njy ýylyň 15-nji noýabrynda Seçin bilen duşuşygynyň yz ýany Rosneftiň Moskwadaky ştab kwartirasynda tussag edildi.
Ol heniz Iosif Staliniň ýoldaşy Lawrenti Berianyň 1953-nji ýylda diktatoryň ölüminden soň tussag edilip jezalandyrylmagyndan soň wezipe başyndaka tussag edilýän ilkinji ministr bolmagynyň öňýany, Putin ony ertesi güni işden kowdy.
Putin 14-nji dekabrda geçiren metbugat konferensiýasynda sud diňlenişigi barada çykyş edip, Seçiniň dört gezek şaýat hökmünde suda çagyrylandygyna garamazdan, onuň suduň çakylygyndan boýun towlandygyny agzady.
Putin Seçiniň şaýatlyk etmezlik kararynyň bikanun däldigini aýtmak bilen bir hatarda onuň gelen bu netijesinden özüniň hoşal däldigini ýaňzydyp, Rosneftiň başlygy “suda baraýmaly ekeni” diýdi.


text:
Türkmenistanda - Ahal hem-de Lebap welaýatlarynyň çäklerinde ýene-de döwrebap şypahanalaryň ikisi gurlar.
Hormatly Prezidentimiz Gurbanguly Berdimuhamedow hökümetiň mejlisinde degişli tabşyryklary berip, Türkmenistanda saglygy goraýyş ulgamynyň döwlet syýasatynyň ileri tutulýan ugurlarynyň hataryna çykarylandygyny belledi.
Türkmenistanda “Saglyk” döwlet maksatnamasy, Türkmenistanyň şypahana gulluklaryny ösdürmek boýunça milli maksatnamasy we beýlekiler üstünlikli durmuşa geçirilýär.
Baýramaly, Mollagara, Arçman, Ýylysuw we Farap şypahanalary ýurdumyzyň beýleki künjeklerinde hem uly meşhurlykdan peýdalanýar.


text:
Türkmenistanyň ýygyndy topary Ýapyk binalarda we söweş sungaty boýunça V Aziýa oýunlarynda medallar ugrunda bäsleşmegini dowam edýär. Şu gün hem biziň türgenlerimiziň şowly çykyşlary we nobatdaky medallary bilen guwandyrdy. Guşakly göreş, taýboksy, bilýard, ýeňil atletika, kuraş göreşi boýunça ýaryşlardaky çykyşlar biziň türgenlerimize hormat münberine çykmaga ýardam etdi. Ýaryşlaryň bäşinji güni “Aşgabat 2017” oýunlary ýygyndy toparymyzyň medallarynyň üsti 38 medallar, şol sanda 10 sany altyn medal bilen ýetirildi. Türkmenistan her täze ýeňşi bilen medallaryň sany boýunça öňdebaryjylygyny berkidýär. Ähli oýun günleriniň jemleri boýunça milli ýygyndy toparymyzyň hasabynda 127 medal: 53 altyn, 37 kümüş, 37 bürünç medallar toplandy.
Şu gün Aşgabatda Aziýanyň Olimpiýa geňeşiniň Ýerine ýetiriji komitetiniň Baş Assambleýasynyň 36-njy mejlisi geçirildi. AOG-niň prezidenti şeýh Ahmad Al-Fahad Al-Sabah assambleýada çykyş edip, şu günler Türkmenistanyň paýtagtynda geçýän “Aşgabat 2017” oýunlarynyň ajaýyp guralandygyny, Olimpiýa şäherçesiniň sport desgalarynyň ýokary derejesini belledi. Aşgabatda Aziýanyň we Okeaniýanyň wekillerini ýygnan giň gerimli sport çäresiniň geçirilmegi netijeli hyzmatdaşlygyň, hoşniýetli erk-islegiň we hoşniýetli goňşuçylygyň alamaty boldy diýlip bellenildi.
Mejlise gatnaşan Aziýanyň we Okeaniýanyň Milli Olimpiýa komitetleriniň wekilleri öz ýurtlarynda sporty wagyz etmek we ösdürmek boýunça geçirilýän işleriň netijeleri barada habar berdiler. Şeýle hem mejlisde ýakyn ýyllarda dürli ýurtlarda geçirilmegi göz öňünde tutulýan Aziýa oýunlarynyň tanyşdyryş dabaralary boldy.
Guşakly göreş boýunça bäsleşikler nusgawy görnüşde dowam etdi. Biziň türgenlerimiz sportuň bu görnüşinde ýokary netijeleri gazanmagy dowam etdiler. Ýaryşlaryň final tapgyrlaryna türkmen pälwanlarynyň 14-si çykyp, şeýle duşuşyklaryň ikisinde diňe biziň watandaşlarymyz çykyş etdiler.
Netijede, guşakly göreşiň nusgawy görnüşinde türkmen ýygyndy toparynda altyn medallara 100 kilograma çenli agram derejesinde Seýdi Batyrow, Medet Hallygurbanow (60 kg), Agamyrat Orazsähedow (65 kg) mynasyp boldular.
Zenanlaryň arasynda hormatly münberiň birinji basgançagyna Maksuda Egemberdiýewa (70 kg-dan ýokary), Laçyn Badaglyýewa (50 kg), Zarina Abdyrahmanowa (55 kg), Zuhra Madraýimowa (60 kg), Gülnar Haýytbaýewa (65 kg), Nasiba Surkiýewa (70 kg) çykmagy başardylar.
Ahal Ballarow (100 kg-dan ýokary), Sapa Jumaýew (55 kg), Rüstemgeldi Agageldiýew (65 kg), Hangeldi Allakow (70 kg), zenanlaryň arasynda Jahan Muhammedowa (70 kg-dan ýokary) kümüş medallaryna eýe boldular.
Guşakly göreşiň nusgawy görnüşinde bürünç medallary Myrathan Azadow (55 kg), Agajan Täçmuhammedow (60 kg), Orazmyrat Orazmyradow (70 kg), şeýle hem Gülfiýa Jumaýewa (55 kg), Roza Taşpulatowa (60 kg), Dinara Hallyýewa (65 kg) gazandylar.
Kuraş göreşi boýunça ýaryşlar badalga aldy, onda türkmen ýygyndy topary ýokary netijeleri gazanmagy maksat edinýär. Şu gün agram derejeleriniň birnäçesinde medallar ugrunda bäsleşildi. Kümüş medallara türkmen pälwany Erkin Omurzakow (60 kg), zenanlaryň arasynda Anna Dmitriýewa (87 kg-dan ýokary) we Şirin Kubaýewa (87 kg) mynasyp boldular. Bürünç medallar bolsa Şöhrat Hallyýewiň (60 kg) we Leýla Aliýewanyň (87 kg-dan ýokary) hasabynda.
Taýboksynda ýarym finalyň ýaryşlary geçirildi. Olaryň ýeňijileri ertir altyn medal ugrunda bäsleşigi dowam ederler. Olar -- türkmen boksçulary Mustafa Saparmyradow (67 kg), Ýaňyl Kawisowa (54 kg), Jennet Aýnazarowa (57 kg) bolup, Rüstem Baýramdurdyýew (57 kg), Adylbek Nurmetow (60 kg), Nurgeldi Ataýew (63,5 kg), Ýusup Bäşimow (75 kg), Döwletmyrat Güýjow (81 kg), şeýle hem Selbi Jumaýewa (51 kg), Gülşat Gylyjewa (57 kg), Enejan Welmyradowa (60 kg) bürünç medallara mynasyp boldular.
Şu gün ilkinji medallar ugrunda bilýard ussatlarynyň arasynda hem ýaryşlar geçirildi. Sportuň erkin görnüşinde biziň türgenlerimiz bir altyn we iki bürünç medallary gazanyp, hormat münberiniň ähli basgançaklaryny diýen ýaly eýelediler. Altyn medal ugrunda geçirilen ýaryşda Ibabekir Bekdurdyýew Gazagystanyň wekili Ernar Çimbaýewi 5:1 hasaby bilen ynamly ýeňmegi başardy. Bürünç medala türkmenistanlylar -- Begenç Aýdogdyýew we Annamämmet Annamämmedow mynasyp boldular. Öňde bize sportuň şu görnüşinde beýleki ugurlary boýunça ýaryşlar garaşýar.
Ýeňil atletika boýunça ýaryşlar tamamlandy. Şu gün türkmen topary
4 müň 400 metr aralykda zenanlaryň arasynda ylgamak boýunça medallar ugrunda bäsleşiklerde bürünç medala eýe boldy. Şeýle hem ýokarlygyna bökmek, 7 görnüşli ýaryş, ýadrony zyňmak, 1500, 800 we 400 metr aralyklara ýaryşmak geçirildi.
Ştangaçylaryň çykyşlary dowam edýär. 69 kg agram derejesinde ştangaçylaryň ýaryşynda biziň pälwanymyz Tolkunbek Hudaýbergenow hormat münberine çykmak üçin ştangany silkip galdyrmakda görkezen netijesi iki kilogram az boldy. 58 kg agram derejesinde türkmen türgeni Bägül Berdiýewa ýedinji orny, Nilufar Jumabaýewa bolsa onunjy orny eýelediler.
Tennisçi jübütleriň ilkinji aýlawynyň ýaryşlarynda türkmen türgenleri
Anastasiýa Prenko we Isa Mämmetgulyýew 6:0, 6:1 hasaby bilen Tuwaludan gelen Gewin Ýakopy we Saýntli Molotini ynamly ýeňdiler.
Ertir ikinji aýlawyň ýaryşlarynda biziň tennisçimiz Isa Mämmetgulyýewiň bäsdeşi Gonkongdan Wong Hon Kit, Jahan Baýramowanyň bäsdeşi bolsa Indoneziýadan gelen Beatris Gumulýa bolarlar.
Futzal boýunça ýaryşlar hem dowam etdi. Şunda Türkmenistanyň ýygyndy zenanlar topary medallar ugrunda bäsleşigi tamamlady. Olar soňky ýaryşda Ýaponiýanyň toparyndan – “A” toparynyň öňdebaryjysyndan asgyn geldi. Ýaponiýanyň ýygyndy topary Eýrandan futzalçylar bilen, Taýlandyň topary bolsa HHR-iň ýygyndy topary bilen duşuşarlar.
Türkmenistanyň erkekler ýygyndy topary Hytaýyň Taýbeý şäheriniň toparyny 5:1 hasaby bilen ynamly ýeňip, 9 utuk toplap, çärek finala möhletinden öň çykmagy başardy.
“B” toparynda Owganystanyň ýygyndysy özbek futbolçularyny 4:2 hasaby bilen ýeňip, birinji orny eýeledi. Bu toparyň ikinji duşuşygynda HHR-iň topary Maldiwleriň toparyny 9:3 hasaby bilen ýeňmegi başardy.
3x3 basketbol boýunça ýaryşlarda Türkmenistanyň ýygyndy erkekler topary ýaryşa başladylar. Birinji duşuşykda biziň basketbolçularymyz Liwanyň toparyndan 11:17 hasaby bilen ýeňildi, emma ikinji duşuşykda olar täjik basketbolçularyny 22:4 hasaby bilen utup, olara mümkinçilik goýmadylar. Biziň toparymyz çärýek finala çykmak üçin mümkinçiligini saklap galýar. Emma munuň üçin nobatdaky duşuşykda “B” toparynyň ýeňijisi – Yragyň topary bilen duşuşykda hökman ýeňiş gazanmaly.
Taekwondo boýunça 58 we 80 kilograma çenli agram derejesinde erkekleriň arasynda, 49-62 kilograma çenli zenanlaryň arasynda ýeňijileriň atlary mälim boldy. Türkmen türgenlerinden çärýek finala Ýusup Annaýew (80 kg) çykyp, Iordaniýadan bolan türgenden asgyn geldi hem-de göreşi dowam edip bilmedi.
Welotrek boýunça ýaryşlaryň çäklerinde erkekler we zenanlar toparlarynyň arasynda tapgyrlar geçirildi.


text:
Eldar Ahmedow - Garashdym (Taze)
Исполнитель:
Eldar Ahmedow
Название:
Garaşdym
Формат:
Mp3
Длительность:
04:06
Ýükle 2:
(3.9 МБ)
(Скачан: 8798 раз)
23:15
18591
Комментарий удален ↓
Eldar gaty gowy aydymlar aytyan Gülnur diyip aydym cykarsan sen hosal bolardym
Eldar seniñ Gôresim geldi diŷen aŷdymyñ ôrãn haladym .Seniñ işiñde ústúnlik.
Eldar aydymlaryn aleme yetya allajan sen Yalu bagsy dorarmika indi. Sona diyen bir aydyma isleg bildiryan eldar garasyan
Eldar aga malodes aydymlaryna sohratyna soz yok. Yone sul abraýyny saklap mundanda belende galmagyny arzuw edyan
Aydymlaryñyz oran govy mundanam beter uly derejelere yetmegiñizi arzyv edyan.
Eldar dos senden haýst aksonam diýen aýdymy doly ýerine ýetirip ildeşlerimizin dykgatyna ýerine ýetirip bermeginizi senden haýst edip soraýaryn


text:
Kaka etrabynyň Artyk obasynda täze Saglyk öýi ulanmaga berildi. Täze desganyň açylmagy mynasybetli guralan dabara Täze ýyl arçasynyň ýanynda ýaýbaňlandyryldy. Bu ýerde Aýazbaba we Garpamyk dabara gatnaşyjylary ýetip gelýän Täze — 2018-nji ýyl bilen gutladylar. Baýramçylyk dabaralary aýdym-sazly çykyşlar bilen utgaşdy. Bu ýerde guralan dabara obanyň köp sanly ýaşaýjylary bilen bir hatarda welaýat we etrap häkimlikleriniň, jemgyýetçilik guramalaryň wekilleri, hormatly ýaşulular, saglygy goraýyş edaralarynyň işgärleri gatnaşdylar. Döredijilik toparlary olaryň öňünde uly konsert bilen çykyş etdiler. Has tapawutlanan gurluşykçylara hormatly Prezidentimiziň adyndan sowgatlar gowşuryldy.
Täze saglyk edarasy dünýäniň öňdebaryjy öndürijileriniň innowasion tehnikalaryna eýedir. Onda maşgala lukmanlarynyň we hünärmenleriň, şol sanda akuşeriň, diş lukmanynyň we beýlekileriň otaglary bar. Şeýle hem bu ýerde sanjym edilýän, fiziobejeriş otaglary, barlaghana, DOTS otagy, gündiz ýatymlaýyn alynýan bejergiler otagy we beýlekiler bar.
Maşgala lukmanynyň ygtyýarynda däp bolan enjamlardan we derman serişdelerinden başga-da, göçme anyklaýyş barlaglaryny geçirmek üçin enjamlar hem göz öňünde tutulypdyr. Obada, umuman, ýurdumyzda bolşy ýaly, reproduktiw saglygy saklamaga we berkitmäge, aýallar we çagalar baradaky alada aýratyn üns berilýär. Enäniň we çaganyň saglygyny goramak gullugynyň maddy-enjamlaýyn binýadyny ösdürmäge, onuň üstüni döwrebap bejeriş-anyklaýyş enjamlary bilen doldurmaga esasy tagallalar gönükdirilýär. Täze Saglyk öýüniň zenanlara maslahat beriş bölüminde zenanlaryň, göwreli aýallaryň saglyk ýagdaýyna baha bermegiň we ony dikeltmegiň ulgamy ornaşdyryldy.
Diş lukmanynyň otagy «Slovadent» (Slowakiýa) kompaniýasynyň öndüren rentgen enjamlaryny goşmak bilen, abzallaryň doly toplumy, şeýle hem diş salmak operasiýalaryny ýerine ýetirmek üçin zerur bolan hemme enjamlar bilen üpjün edildi.
Fiziobejeriş otagynda Italiýanyň «CA-MI S.r.l.» kärhanasynyň ingalýatory hem-de Polşanyň «UltraViol» kompaniýasynyň ultramelewşe çyralary oturdyldy. Iň täze enjamlar ýokarky dem alyş ýollarynyň, deri we süňk ulgamynyň kesellerine bejergi geçirmäge mümkinçilik berýär.
Barlaghana Belgiýanyň «Cypress Diagnostics» kompaniýasynyň öndüren binokulýar mikroskop, Koreýa Respublikasynyň «Almedicus» kompaniýasynyň seljeriji abzallary we glýukometri bilen enjamlaşdyryldy.
Dabara gatnaşyjylaryň belleýişleri ýaly, döwlet Baştutanymyz Gurbanguly Berdimuhamedowyň başlangyjy boýunça adamlaryň saglygyny goramak we berkitmek babatda we “Saglyk” Döwlet maksatnamasynyň üstünlikli durmuşa geçirilmegi netijesinde saglygy goraýyş ýurdumyzda iň çalt depginler bilen ösýän ulgamlaryň birine öwrüldi. Halkymyzyň durmuş derejesiniň yzygiderli ýokarlanmagy ugrunda edilýän alada hoşallyk bildirip, çykyş edenler ýurdumyzda köpçülikleýin guralýan döwrebap ýöriteleşdirilen bejeriş-öňüni alyş merkezleri, hassahanalar, şypahanalar sagdyn durmuş ýörelgeleriniň berkidilmegi, ýaş nesilleriň beden we ruhy taýdan sagdyn terbiýelenmegi ugrunda edilýän aladanyň anyk netijeleridigini nygtadylar.
Ozal habar berlişi ýaly, düýn Duşak şäherçesinde keselleriň öňüni almak boýunça ýöriteleşdirilen lukmançylyk toplumynyň açylyş dabarasy boldy. Bu toplum şu gün Artyk şäherçesinde ulanmaga berlen täze Saglyk öýi bilen bilelikde Türkmenistanyň oba ýerlerindäki saglygy goraýyş düzümleriniň üstüni ýetirer.


text:
Bu demonstrasiýa şenbe güni Bakuwyň Ýasamal etrabyndaky Mehsul stadionynyň içinde boldy.
Polisiýa oňa ýygnananlaryň 1500 bolandygyny aýdýar, emma guramaçylar demonstrasiýa 15 müň adam gatnaşdy diýýärler.
Demonstrantlar bileleşip, «işden çekil, işden çekil» diýip gygyryşdylar.
Bu demonstrasiýany oppozisiýadaky Demokratik güýçleriň Milli geňeşi gurnady we oňa häkimiýetler tarapyndan rugsat berildi.
Azatlyk radiosynyň Azeri gullugynyň habaryna görä, demonstrasiýanyň soňunda polisiýa on çemesi aktiwisti gysga wagtlyk tussag etdi. Olar stadionyň daşynda hökümete garşy şygarlara gygyrdylar.
9-njy oktýabrda geçirilen prezident saýlawynda Milli geňeşiň kandidaty bolan Jamil Hasanly saýlaw netijeleriniň bikanun hasaplanmagyna çagyrdy:
"Adalatlylyga, kanunlara, ahlaga sygmaýan bir hadysa boldy. Adamlaryň saýlaw hukugy ogurlandy. Olaryň öz hökümetlerini gurmak hukuklary talandy we häkimiýet basylyp alyndy."
Hasanly bu bolan zatlar baradaky hakykaty dünýä ýaýmak üçin gelýän günlerde Birleşen Ştatlara we Ýewropa syýahat etjegini aýtdy.
Ol Milli geňeşiň syýasy we kanun çäreleri arkaly öz göreşini dowam etdirjegini hem sözüne goşdy.
Resmi maglumatlara görä, Alyýew 85 prosent ses alyp, üçünji möhlete prezident saýlandy.
Bu onuň azyndan ýene bäş ýyl prezident boljagyny aňladýar.
ÝHHG-niň gözegçileri bu saýlawlarda düýpli kemçiliklere ýol berlendigini, metbugat çäklendirmeleriniň bolandygyny aýtdylar.
Birleşen Ştatlaryň Döwlet departamenti saýlawlaryň halkara standartlaryna gabat gelmändigini aýtdy.
Alyýewiň diwanynyň sözçüsi Aly Hasanow, Baku, «nädürs» hasabaty sebäpli, ÝHHG-nyň Demokratik guramalar we adam hukuklary edarasy bilen öz gatnaşyklaryna gaýtadan sereder diýdi.
Şeýle-de ol Birleşen Ştatlaryň tankydynyň «kabul ederliksiz» bolandygyny aýtdy.


text:
Dünýäniň täsirli alty ýurdunyň baş diplomatlary we Eýran Tähranyň ýadro programmasyny çäklendirip, ykdysady sanksiýalary gowşatmak barada ylalaşygyň wagt möhletiniň geçen gije tamamlanmagyndan soň 1-nji aprelde Şweýsariýanyň Lausanna şäherinde gepleşiklerini ýene-de dowam etdirdiler.
Baglaşylmagy mümkin çäkli ylalaşyk 30-njy iýula çenli köptaraplaýyn ylalaşyga ýol açmaly.
Bu ylalaşyk Eýranyň ýadro programmasy boýunça 12 ýyllap dowam eden gapma-garşylygyp soňuna çykyp biler. Günbatar döwletleri we Ysraýyl Eýranyň programmasynyň ýadro ýaragyny döretmek maksadyna gönükdirilmeginden howatyrlanýarlar, Tähran muny ret edýär.
Orsýetiň daşary işler ministri Sergeý Lawrow taraplar “meseläniň soňky tapgyryna degişli esasy meseleler boýunça baş ylalaşyga geldiler” diýdi.


text:
Isa Batyrow ft. Nurko Molotow - Soz beryarin (Klip)
Исполнитель:
Isa Batyrow ft. Nurko Molotow
Название:
Söz berýärin
Формат:
Mp4
Длительность:
02:55
Ýükle 2:
(9.3 МБ)
(Скачан: 382 раза)
00:15
1378
Isa sen dunya belli saytdaky bar aydymyn bar mende .ol scizoo diyilyan oglan bilen aydanlan.olaram gowy.yone bu klibin hasam gowja eken.
Ay nurka gowy sanapsyney rebi .cozyä sozlerem sazam klibinizin ozem manyly.malades.garasyan Indiki tazeliginize .hos.
Sozem sazam klibinizin das ilki sizin klibinizin ustune basamda komentariyalary okap ozunizi reklama etyansiniz oytdum .son gun gunden kopelip bar yar alsam cyndanam bet eken .respect.men adymdan slm size


text:
Hormatly sergä gatnaşyjylar!
Gadyrly myhmanlar!
Sizi «Ak şäherim Aşgabat» atly XVII köpugurly halkara serginiň öz işine başlamagy bilen tüýs ýürekden gutlaýaryn.
Her ýylyň 25-nji maýynyň «Aşgabat şäheriniň güni» diýlip yglan edilmegi türkmen paýtagtynyň ýaşaýjylary üçin örän guwandyryjy we buýsandyryjy wakalaryň biri boldy. Aşgabat şäheriniň güni mynasybetli paýtagtymyzda halkara sergisini geçirmek hem indi asylly däbe öwrüldi.
«Türkmenistan - Beýik Ýüpek ýolunyň ýüregi» diýlip yglan edilen ýylda geçirilýän «Ak şäherim Aşgabat» atly XVII köpugurly halkara serginiň Aziýanyň merjen paýtagtynyň şäher gurluşygynda gazanan üstünliklerini, ýeten sepgitlerini dünýä ýaýjakdygyna berk ynanýaryn. Bu köpugurly sergi bu ugurdaky hyzmatdaşlyga gyzyklanma bildirýän taraplar üçin ýolgörkeziji bolar, şeýle hem gözel paýtagtymyzyň mundan beýläk-de ösdürilmegine, öňdebaryjy tejribeleriň giňden öwrenilmegine uly ýardam eder.
Bilşimiz ýaly, bu sergi häzirki döwürde ýaýbaňlandyrylan hem-de Aşgabadyň keşbinde öz beýanyny tapýan özgertmeleriň gerimini aýdyň görkezýär. Şäher gurluşygynda, binagärlikde we täze binalaryň bezeginde öňdebaryjy tejribeleriň ornaşdyrylmagy hem-de gurulýan binalara milli binagärlik sungatynyň dürdäneleriniň siňdirilmegi esasynda paýtagtymyz has-da gözelleşip, gaýtalanmajak ajaýyp keşbe eýe bolýar.
Hormatly adamlar!
Gadyrly dostlar!
Häzirki döwürde Aşgabat dünýäniň durnukly ösýän şäherleriniň birine öwrüldi. Aşgabady ösdürmegiň we abadanlaşdyrmagyň baş meýilnamasyna laýyklykda, geçen sanlyja ýyllarda paýtagtymyz biziň gözümiziň alnynda täsin hem-de owadan binalaryň hatarlary bilen öz çäklerini has-da giňeltdi. Şol belent ymaratlar baş şäherimiziň görküni has-da artdyrdy we türkmen paýtagty ak mermerli binalaryň has köp jemlenen şäheri hökmünde Ginnesiň rekordlar kitabyna girizildi.
Berkarar döwletimiziň bagtyýarlyk döwründe paýtagtymyzda bina edilýän täze önümçilik, medeni-durmuş, ylym-bilim, saglyk we sport desgalary, belent ýaşaýyş jaýlary diňe bir ak şäherimiziň görküne görk goşmak bilen çäklenmän, eýsem, ýurdumyzyň ilatynyň ýaşaýyş-durmuş şertleriniň gowulanmagynda, halkymyza edilýän durmuş hyzmatlarynyň giň gerimli, ýokary hilli bolmagynda hem möhüm orna eýe bolýar.
2017-nji ýylda Orta Aziýa sebitiniň merkezi şäheri bolan ak mermerli paýtagtymyzyň Olimpiýa şäherçesinde ýokary guramaçylykly, örän täsirli hem-de şowhunly halkara sport dabarasy hökmünde dünýäde uly seslenme döreden Ýapyk binalarda we söweş sungaty boýunça V Aziýa oýunlary geçirildi. Bu iri halkara sport çäresi bütin dünýä ýaň saldy we biziň baş şäherimiz dünýäniň iri sport merkezine öwrüldi. Nesip bolsa, bu ajaýyp sport toplumynda şu ýylyň güýz paslynda Agyr atletika boýunça dünýä çempionaty hem geçiriler.
Şu gezekki sergi ýurdumyzyň halk hojalygyna degişli dürli pudaklaryň täze teklipleri we gazananlary bilen tanyşdyrylýan meýdança öwrüler. Bu sergi Aşgabadyň senagat, medeni we aň-bilim kuwwaty, onuň durmuş-ykdysady taýdan örän uly möçberli serişdeleri we mümkinçilikleri bilen tanyşdyrar.
Hormatly adamlar!
Gadyrly myhmanlar!
Paýtagtymyzda durmuşa geçirilýän toplumlaýyn şähergurluşyk maksatnamasynda Aşgabady dünýäniň iň owadan we ýaşaýyş üçin has amatly şäherleriniň birine öwürmek göz öňünde tutulýar. Bu belent maksadyň türkmen paýtagtynda geçirilýän şu serginiň dowamynda dolulygyna öz beýanyny tapjakdygyna berk ynanýaryn.
Sizi «Ak şäherim Aşgabat» atly XVII köpugurly halkara serginiň öz işine başlamagy bilen ýene-de bir gezek tüýs ýürekden gutlaýaryn.
Size berk jan saglyk, abadan we bagtyýar durmuş, paýtagtymyzyň barha gözelleşmegi ugrunda alyp barýan işleriňizde uly üstünlikleri arzuw edýärin!
Türkmenistanyň Prezidenti
Gurbanguly BERDIMUHAMEDOW


text:
Ahmedinejat, hususan-da: “Eýran diňe bir şaýylar jemgyýeti bilen däl, tutuş liwan halky bilen soýuzdaş bolmaga ýykgyn edýär” - diýdi.
“Şu regionyň ähli halky ýaly, liwan halkynyň-da öz problemalaryny özleriniň çözmäge, hyzmatdaşlar bilen gatnaşyklary adalatlylyk we birek-birege hormat goýmak esaslarda ösdürmäge ukyplydygyna biz ynanýarys. Biziň regionymyza daşarky güýçleriň goşulmagy gerek däl” – diýip, Eýranyň prezidenti aýtdy.
Ahmedinejat şeýle-de, öz sözleri bilen aýdylanda, “sionistik agressiýa “garşy durmakda iki ýurduň agzybirdigini nygtady. Ol radikal şaýy “Hezbollah” topary tarapyndan gözegçilik edilýän Liwanyň günorta etraplaryna baryp görmekçi.
ABŞ, Ysraýyl we Günbatara tarapdar ençeme syýasatçylar eýran prezidentiniň sapary bilen bagly alada bildirdiler. Olaryň pikiriçe, bu sapar tutuş regionda ýagdaýy durnuksyzlaşdyrmaga itergi berer.


text:
31,12,12ýyl, Bu gün Bütin Dünýä ýurtlarynda hemme ynsanlary Täze ýyl baýramyny sabyrsyzlyk bilen garşylaýarlar.Şonuň bilen birlikde menem Hormatly Asuda watanymyzyň mähriban halkymyzy TÄZE ÝYL baýramy bilen tüýs ýürekden gutlaýaryn! Gutlamak bilen size berk jan saglyk,uzak ömir, maşgala agzybirligini we siziň ojaklaryňyzda saçaklaryňyzyň bereketiniň köp bolmagyny beýik biribardan dileg edýan. Goý 2012-nji ýyl-da ýetip bilmedik arzuwlaryňyza 2013-nji ýyl siziň üçin arzuwlary berjaý ediji ýyl bolup bütin türkmen halkyna hyzmat etsin.Täze ýylyňyz gutly mübärek bolsun!
03 января 2013
sagbol, hemmämiziňki bile bolsun!


text:
Aýyñ soragy
Aprel aýyndaky bäsleşigimiziñ soragy
Aprel aýyndaky bäsleşigimiziñ soragy şeýle: Türk ýaragly güýçleri “Zeýtun Şahajygy” operasiýasy bilen haýsy şäheri terrordan saplady?
- MUNBİÇ
- AFRİN
- HALAP
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler. Jogaplaryńyzy aprel aýynyñ 30-na çenli internet, faks ýada poçta arkaly biziñ salgylarymyza ugradyp bilersiñiz.
Biziñ internet salgymyz turkmen@trt.net.tr
Faks nomerimiz: 90- 312 463 34 54
Hat salgymyz PK 333, 06443 Ýenişehir Ankara,Türkiýe
Size üstünlik arzuw edýäris.


text:
Agageldi
Allanazarow-Ojak - III Tom
Bathyz degresinde çyg-nemiň ýetmezçilik etýänligi indi bireýýämden bäri, diýseň, ýiti duýulýardy. Tomus öz döwür-döwranynybireýýämötürenembolsa,henizbolubam,onuňyssysy oňly azalyp-egsilmändi.Ol öňküsi ýaly ýeri her gün ot-ýalyna basyrypgyzdyrýardy.Hasamgünortanlar tomsaberimsiz jokrama, kapasyssylarbolardy.HenizemBathyzyňüstündenýamanalgyly ýalybolupýalynlyşemalöwserdi.Ozalkytowlanypakançeşme suwlaryňkölbolup,oýtaklarygarkedipoturankaksuwlarynyň hanalaryguraşyp, jaýrylyşyp,olaryňbolanýerlerinde indibirki aý bäri tüweleý turýardy. Ýaz aýlarynda Bathyz üstüniň ýere- ýomasygman, tolkunatyp,deňizbolupoturýanot-çöplerihäzir wagtyňgeçmegibilenazalyp-egsilip,indibarhakösäniňsakgaly ýaly,diýseň,selçeňläpdiler.Onuňüstündehäzirçerkez-çeti,pisse, sazak ýaly ýaşaýşa ummasyz höwesli bolan, kynçylyklar bilen göreşip,erjellikgörkezipbilýänbiroýnamösümlikgalypdy. Näme diýseňem, mahal-mahal howanyň öwzaýy üýtgäp, güýz maňlaýyny görkezip-görkezip giden ýaly hem bolýardy. Sergin şemal öwsüp, bulut baryny lemmerlendirip toplap, baýyrlaryňýokarsyndabulutlarçaknyşyp,bir-birleribilendemir-döweç bolşup, ýyldyrym çakyp, hä diýmän, ýagybererli hem görünýärdiler. Adamlar her gezek şu pursatda ýaňaklaryndan syrygjak, saçlaryny ezjek kümüş reňkli ýagyş düwmelerine özleriniň golaýlaşandyklaryna ynanaslary gelýärdi. Özi-de bu tamalydöwürbolsa-da,hemişeirertirşeýlebolýardy.